EUROPA-KOMMISSIONEN Bruxelles, den 30.5.2018 COM(2018) 368 final 2018/0193(COD) Forslag til EUROPA-PARLAMENTETS OG RÅDETS FORORDNING om ændring af Rådets forordning (EF) nr. 1224/2009 og om ændring af Rådets forordning (EF) nr. 768/2005, (EF) nr. 1967/2006 og (EF) nr. 1005/2008 og ændring af Europa-Parlamentets og Rådets forordning (EU) 2016/1139 for så vidt angår fiskerikontrol {SEC(2018) 267 final}

{SWD(2018) 279 final}

{SWD(2018) 280 final}



BEGRUNDELSE 1.BAGGRUND FOR FORSLAGET Forslagets begrundelse og formål Den fælles fiskeripolitiks målsætninger er at sikre, at fiskeri- og akvakulturaktiviteterne er miljømæssigt bæredygtige på lang sigt og forvaltes på en måde, der er i overensstemmelse med målene om at opnå økonomiske, sociale og beskæftigelsesmæssige fordele. Det kan kun lykkes, hvis der gennemføres en effektiv kontrol- og håndhævelsesordning. Foranstaltningerne vedrørende oprettelse af en kontrolordning for Unionen med henblik på at sikre overholdelse af reglerne i den fælles fiskeripolitik (EU-fiskerikontrolordningen) findes i fire forskellige retsakter: 1) fiskerikontrolforordningen, 2) forordningen om oprettelse af Det Europæiske Fiskerikontrolagentur (EFCA), 3) forordningen om en EF-ordning, der skal forebygge, afværge og standse ulovligt, urapporteret og ureguleret fiskeri (IUU-forordningen), og 4) forordningen om en bæredygtig forvaltning af de eksterne fiskerflåder. Forslaget tager sigte på at revidere EU-fiskerikontrolordningen med undtagelse af forordningen om en bæredygtig forvaltning af de eksterne fiskerflåder, som er blevet revideret for nylig. Med undtagelse af forordningen om en bæredygtig forvaltning af de eksterne fiskerflåder, som er blevet revideret for nylig, blev den nuværende EU-fiskerikontrolordning udformet inden reformen af den fælles fiskeripolitik, og den er følgelig ikke i fuld overensstemmelse hermed. Ordningen afspejler desuden kontrolstrategier, metoder og udfordringer fra for mere end ti år siden, og den rummer ikke mulighed for effektivt at tage hensyn til nuværende og fremtidige behov for så vidt angår fiskeridata og flådekontrol, at matche den konstante udvikling inden for fiskeripraksis og -teknikker og at udnytte fordelene ved moderne og mere omkostningseffektive kontrolteknologier og dataudvekslingssystemer. Den nuværende ordning afspejler heller ikke nye og moderne EU-politikker, som er vedtaget for nylig, f.eks. strategien for plast og strategien for det digitale indre marked, og den internationale havforvaltning. Kommissionens nylige REFIT-evaluering,, en særberetning fra Revisionsretten og en beslutning fra Europa-Parlamentet har alle påvist, at EU-fiskerikontrolordningen er præget af mangler og generelt ikke er egnet til formålet. Flere drøftelser og udvekslinger af synspunkter har fundet sted i Rådet, i Parlamentet, i Det Europæiske Fiskerikontrolagenturs bestyrelse, med medlemsstaterne og med interesserede parter siden offentliggørelsen af alle disse dokumenter. Disse drøftelser har bekræftet, at de europæiske institutioner og de direkte interesserede parter er fuldstændig enige om, at fiskerikontrolordningen ikke er effektiv og virkningsfuld, og at den følgelig ikke er fuldstændig egnet til formålet, nemlig at opretholde resultaterne af den fælles fiskeripolitiks målsætninger. Mangler i den nuværende reguleringsmæssige ramme blev også fremhævet af REFIT-platformen i juni 2017 i dens udtalelse om den finske regerings interessentundersøgelse om EU's fiskerikontrol. Forslagets specifikke mål er: 1) at bygge bro over kløfterne mellem den fælles fiskeripolitik og andre EU-politikker, 2) at forenkle lovgivningsrammen og mindske den administrative byrde, 3) at forbedre tilgængeligheden, pålideligheden og fuldstændigheden af fiskeridata og -oplysninger, navnlig af fangstdata, og muliggøre udveksling og deling af oplysninger og 4) at fjerne hindringerne for udviklingen af en kultur for overholdelse af reglerne og ligebehandling af operatører inden for og på tværs af medlemsstaterne. Forslaget er et af de lovgivningsinitiativer, der forventes vedtaget i 2018, under REFIT. Sammenhæng med de gældende regler på samme område Forslaget er i overensstemmelse med de generelle regler, der er fastlagt ved reformen af den fælles fiskeripolitik, og det sigter mod at bygge bro over de eksisterende kløfter, navnlig vedrørende effektiv kontrol med landingsforpligtelsen og vedrørende kontrol med fiskerikapaciteten. Forslaget er desuden i overensstemmelse med den fælles markedsordning, for så vidt som det indeholder en række bestemmelser vedrørende kontrol i forsyningskæden, herunder bestemmelser om sporbarhed, der er nødvendige for at opfylde kravene om forbrugeroplysninger. Endelig har forslaget til formål at indfri Kommissionens nylige tilsagn vedrørende navnlig bekæmpelse af ulovligt fiskeri i den fælles meddelelse om havforvaltning. Sammenhæng med Unionens politik på andre områder Forslaget sikrer ikke kun sammenhæng med Unionens øvrige politikker, men styrker også synergierne med dem ved at støtte gennemførelsen af: 1) EU-strategien for plast i en cirkulær økonomi for så vidt angår fiskeredskaber, 2) strategien for det digitale indre marked ved at fremme digitale løsninger og interoperable systemer og 3) det stærkere og fornyede strategiske partnerskab med regionerne i EU's yderste periferi gennem forstærkede kontrolforanstaltninger. Forslaget har desuden til formål at forbedre synergierne med fødevare- og foderlovgivningen gennem bedre tilpasning af definitionerne og med miljølovgivningen (habitatdirektivet), idet det giver medlemsstaterne beføjelse til effektivt at kontrollere fiskeriet i områder med fiskeribegrænsning. 2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET Retsgrundlag Forslaget er baseret på artikel 43, stk. 2, i TEUF om fastsættelse af de foranstaltninger, der er nødvendige for realiseringen af den fælles fiskeripolitiks mål, som er et område, hvor Unionen har enekompetence i henhold til traktatens artikel 3, litra d). Nærhedsprincippet (for områder, der ikke er omfattet af enekompetence) Ikke relevant. Proportionalitetsprincippet

Forslaget omhandler målrettede ændringer, der ikke går videre, end hvad der er nødvendigt for at nå disse mål. Afsnit 7.4.2 i konsekvensanalysen, som ledsager forslaget, omhandler proportionaliteten af politikvalgene i forslaget. Valg af retsakt Foreslået retsakt: ændring af de gældende forordninger. 3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER Efterfølgende evalueringer/kvalitetskontrol af gældende lovgivning En omfattende evaluering af gennemførelsen af kontrolforordningen og dens indvirkninger på den fælles fiskeripolitik for perioden 2010-2016 blev udført som en del af REFIT-foranstaltningen, og resultaterne heraf blev offentliggjort i rapporten fra Kommissionen til Europa-Parlamentet og Rådet og det ledsagende dokument fra Kommissionens tjenestegrene "REFIT Evaluering af, hvordan fiskerikontrolforordningen virker". Evalueringen bekræftede, at kontrolforordningen er særdeles relevant med henblik på at sikre overholdelse af reglerne i den fælles fiskeripolitik. Den tekst, der blev vedtaget i 2009, tacklede de væsentligste mangler i det tidligere system og bidrog til at øge det generelle niveau for overholdelse af reglerne i den fælles fiskeripolitik, at forbedre kommunikationen, udvekslingen og datadelingen mellem de forskellige interesserede parter, generelt at forbedre kvaliteten og kvantiteten af fiskeridata og at fremme ensartede spilleregler for operatørerne. Evalueringen viste imidlertid også, at der skal gøres mere, og at den nuværende retlige ramme ikke er fuldstændig egnet til formålet og derfor skal revideres: ·ikke tilstrækkeligt afskrækkende håndhævelsesregler ·utilstrækkelige bestemmelser om fiskeridata ·kompleksiteten af den retlige ramme og bestemmelsernes tvetydighed ·mangel på foranstaltninger til at kontrollere nye bestemmelser under den nye fiskeripolitik og mangel på synergier med andre politikker. Høringer af interesserede parter Der blev gennemført en omfattende offentlig høring inden for rammerne af REFIT-evalueringen i 2016. Resultaterne er offentliggjort på Europa-webstedet. Yderligere målrettede høringer blev senere gennemført med henblik på at i) nå til enighed om de problemer, Kommissionen har påpeget i REFIT-evalueringen, ii) nå til enighed om behovet for en indsats og iii) indsamle input og modtage feedback fra så mange interesserede parter som muligt om de fremadrettede elementer af den indledende konsekvensanalyse og om de specifikke foranstaltninger til afhjælpning af de identificerede problemer, som Kommissionen har foreslået. I høringerne deltog medlemsstaternes kompetente myndigheder, rådgivende råd, europæiske og nationale organisationer og sammenslutninger, miljøorganisationer, Det Europæiske Fiskerikontrolagentur og dets bestyrelse, Det Europæiske Agentur for Søfartssikkerhed (EMSA) og Frontex (søgrænsekontrol). Der blev afholdt drøftelser i flere forskellige fora for at sikre en bred og fuldstændig dækning af alle relevante interesserede parter, herunder Rådets Gruppe vedrørende den Interne/Eksterne Fiskeripolitik og Europa-Parlamentets PECH-udvalg. De interesserede parter var generelt enige om behovet for en revision af EU's fiskerikontrolordning. De modtagne bidrag og feedback fremhævede mangler i gennemførelsen af fiskerikontrolforordningen og i nogle af dens bestemmelser. De interesserede parter støttede generelt Kommissionens indsats på følgende overordnede områder: tilnærmelse til den fælles fiskeripolitik, uoverensstemmelser mellem medlemsstaternes anvendelse af reglerne, den retlige rammes kompleksitet og manglen på klarhed i nogle af bestemmelserne vedrørende sanktionssystemet, tilgængeligheden, kvaliteten og delingen af data, kontrollen med små fartøjer og med landingsforpligtelsen samt behovet for at forbedre synergien med lovgivningen på andre områder, navnlig IUU-forordningen, miljølovgivningen og fødevarelovgivningen. Nogle bidrag omhandlede områder som f.eks. forenkling, regionalisering, ensartede spilleregler og behovet for omkostningseffektive løsninger. Interesserede parter opfordrede også på det kraftigste til en forenkling og retlig afklaring af de nuværende kontrolregler, selv om visse undtagelser fra de generelle regler i nogle tilfælde også anses for nødvendige. Regionalisering er ifølge nogle interesserede parter et vigtigt koncept, mens det ifølge adskillige andre er et koncept, som ikke er i overensstemmelse med ånden i og målene med en EU-kontrolordning. Behovet for at sikre ensartede spilleregler blandt operatører inden for fiskeriet og EU's medlemsstater anses for afgørende af alle interesserede parter. Endelig tilkendegav interesserede parter, at mindskelse af den administrative byrde og omkostningseffektivitet så vidt muligt bør være ledende principper i revisionsprocessen. Med hensyn til de foreslåede løsninger støttede langt de fleste interesserede parter stærkt eller hældte mod en målrettet ændring af fiskerikontrolordningen, herunder fiskerikontrolforordningen, IUU-forordningen og forordningen om oprettelse af Det Europæiske Fiskerikontrolagentur. I bilag 2 til konsekvensanalysen gives der et sammendrag af konklusionerne af alle disse høringer, mens bilag 10 indeholder en liste over de skriftlige bidrag, der er modtaget fra interesserede parter. De oprindelige skriftlige bidrag indsendt af interesserede parter og referaterne af ovennævnte workshops og seminarer findes på Europa-Kommissionens websted. Indhentning og brug af ekspertbistand Lovforslaget og konsekvensanalysen bygger på et stort korpus af materiale og undersøgelser, jf. bilag 1 til konsekvensanalysen.

Ekstern bistand blev også anvendt i forbindelse med konsekvensanalysen til at vurdere virkningen af og sammenligne de foreslåede løsninger. Den eksterne undersøgelse blev udført i efteråret 2017 og omfattede en vurdering af løsningernes miljømæssige, økonomiske og sociale virkninger, ændringer i den administrative byrde og fordele med hensyn til forenkling og en sammenligning af de forskellige løsninger med hensyn til effektivitet, virkning, sammenhæng med anbefalingerne fra de relevante institutioner. Konsekvensanalyse Tre løsninger blev analyseret som et led i konsekvensanalysen: 1) basislinje, dvs. ingen politikændringer, men fuldstændig håndhævelse af de nuværende regler, 2) løsning 1: målrettede ændringer af fiskerikontrolforordningen, 3) løsning 2: målrettede ændringer af fiskerikontrolordningen (navnlig forordningerne om fiskerikontrol, ulovligt, urapporteret og ureguleret fiskeri og oprettelse af Det Europæiske Fiskerikontrolagentur). For løsning 2 kunne der generelt påvises markant bedre resultater sammenlignet med de andre løsninger, og den blev valgt som den foretrukne. De positive miljømæssige virkninger af den foretrukne løsning omfatter: nedbringelse af overfiskeri, eliminering af udsmid af uønskede fangster, sundere fiskebestande og effektiv kontrol af beskyttede havområder. De væsentligste socioøkonomiske fordele omfatter: højere lønninger og bedre konkurrencedygtighed i fiskeindustrien, navnlig for de små flåder, fremme af jobskabelse (navnlig inden for IKT), forbedret overholdelse af den fælles fiskeripolitik og ligebehandling af fiskere. Omkostningerne vil stå i forhold til de opnåede fordele (især i lyset af omkostningsbesparelser) og være omkostningseffektive, idet de betydelige fordele opvejer de relativt beskedne ændringer i omkostningerne. Medlemsstaternes myndigheder vil også få gavn af omkostningsbesparelser (157 mio. EUR over fem år sammenlignet med basislinjescenariet) som følge af forenkling og interoperabilitet. Der forventes ingen negative sociale eller miljømæssige virkninger af den foretrukne løsning. Konsekvensanalysen blev forelagt Udvalget for Forskriftskontrol til kvalitetskontrol den 8. januar 2018. Udvalget undersøgte udkastet til rapport og afgav en positiv udtalelse ledsaget af anbefalinger til forbedringer den 9. februar 2018. En oversigt over udvalgets anbefalinger og ændringerne i forhold til det tidligere udkast findes i bilag 1 til konsekvensanalysen. Målrettet regulering og forenkling De foranstaltninger og ændringer, der er omhandlet i den foretrukne løsning, vil i høj grad medvirke til at mindske den unødvendige administrative byrde for de offentlige myndigheder og for hele Unionen på lang sigt, eftersom størstedelen af de nye omkostninger er forbundet med IKT-udvikling og engangsinvesteringer. Den foretrukne løsning forventes at forenkle og drastisk reducere den administrative byrde under den nuværende ordning, og omkostningsbesparelserne anslås at beløbe sig til 157 mio. EUR over fem år sammenlignet med basislinjen. Der kan sættes beløb på nogle af besparelserne, men det bør bemærkes, at andre identificerede besparelser ikke kan kvantificeres. En yderligere byrde for små operatører (småskalafiskere) vil blive undgået gennem indførelsen af nemme og omkostningseffektive indberetningssystemer for fiskeridata, som udnytter fordelene ved økonomisk overkommelige og bredt tilgængelige mobiltelefonteknologier. Indførelsen af ny IKT vil desuden sætte skub i innovation og skabe nye muligheder for jobskabelse for SMV'er og nyetablerede virksomheder. Grundlæggende rettigheder Forslaget har ingen konsekvenser for beskyttelsen af de grundlæggende rettigheder. Forslaget præciserer retten til adgang til data og formålene med behandling af personoplysninger. Behandling af personoplysninger vil ske på en sådan måde, at forpligtelserne vedrørende beskyttelse af personoplysninger i forordning (EU) 2016/679 og forordningen, der erstatter Europa-Parlamentets og Rådets forordning (EF) nr. 45/2001, opfyldes. 4.VIRKNINGER FOR BUDGETTET Forslaget har ingen virkninger for forpligtelsesbevillingerne, da der ikke er foreslået nogen ændringer af de maksimumsbeløb for finansiering under de europæiske struktur- og investeringsfonde, som er fastsat i de operationelle programmer for programmeringsperioden 2014-2020. 5.ANDRE FORHOLD Planer for gennemførelsen og foranstaltninger til overvågning, evaluering og rapportering Det bestemmes allerede i den nuværende fiskerikontrolforordning, at Kommissionen skal vurdere dens gennemførelse hvert femte år på grundlag af rapporter indgivet af medlemsstaterne. Denne regel bevares. En detaljeret forklaring af, hvordan de faktiske virkninger vil blive overvåget og evalueret, gives i konsekvensanalysens afsnit 9. Forklarende dokumenter (for direktiver) Ikke relevant.

Nærmere redegørelse for de enkelte bestemmelser i forslaget Forslaget har følgende opbygning: Artikel 1: Ændringer af forordning (EF) nr. 1224/2009 Artikel 2: Ændringer af forordning (EF) nr. 768/2005 Artikel 3: Ændringer af forordning (EF) nr. 1967/2006 Artikel 4: Ændringer af forordning (EF) nr. 1005/2008 Artikel 5: Ændringer af forordning (EU) 2016/1139 Ændringerne kan sammenfattes således efter hovedemne, underemner, berørte artikler og de enkelte bestemmelser i forslaget: Ændringer af Rådets forordning (EF) nr. 1224/2009 om oprettelse af en kontrolordning for Unionen med henblik på at sikre overholdelse af reglerne i den fælles fiskeripolitik EMNE 1: HÅNDHÆVELSE Underemne Artikler De enkelte bestemmelser i forslaget Inspektion og overvågning Ændret: 73, 74, 75, 76, 77, 78, 79 og 80 Afklaring af inspektionsproceduren, kontrollørernes opgaver og fartøjsførernes og operatørernes opgaver under inspektioner. Digitalisering af inspektionsrapporter gennem obligatorisk anvendelse af et system for elektronisk inspektionsrapportering, som vil sikre en bedre anvendelse og udveksling af data mellem relevante myndigheder og medlemsstater. Afklaring af kontrolobservatørernes rolle og opgaver. Sanktioner Nye: 89a, 91a, 91b, 92a, 92b, bilag III og IV Ændret: 82, 85, 90, 91 og 92 Nye definitioner med henblik på at præcisere og forbedre "kapitlet om håndhævelse". sNy liste over overtrædelser af den fælles fiskeripolitiks regler, som bør betegnes som alvorlige (uden anvendelse af nogen kriterier). Ny detaljeret og udtømmende liste over kriterier for at betegne visse andre overtrædelser af den fælles fiskeripolitiks regler som alvorlige. Dette vil sikre ensartede spilleregler og samtidig beskytte proportionaliteten. Indførelse af obligatoriske administrative sanktioner og minimumsbøder for alvorlige overtrædelser af reglerne i den fælles fiskeripolitik med henblik på at forbedre den afskrækkende virkning af sanktionssystemet og gøre det mere effektivt i alle medlemsstater og sikre ensartede spilleregler. Afklaring af de umiddelbare håndhævelsesforanstaltninger (eller forebyggende foranstaltninger), der skal træffes af medlemsstaterne i tilfælde af alvorlige overtrædelser. Præcisering af, at point bør tildeles både fiskerilicensindehaveren og fartøjsføreren, hvis disse enheder er forskellige. Præcisering af, at retsforfølgning og tildeling af point i tilfælde af alvorlige overtrædelser kan foretages af kystmedlemsstaten, men systematisk skal håndhæves af flagmedlemsstaten. Præcisering af, at point systematisk finder anvendelse i tillæg til hovedsanktionen (-sanktionerne) i tilfælde af alvorlige overtrædelser (med enkelte undtagelser, hvis overtrædelsen ikke er begået af en fiskerilicensindehaver eller en fører af et fartøj, f.eks. rekreativt fiskeri). Bedre muligheder til medlemsstaterne for at bruge og udveksle data om overtrædelser og sanktioner. EMNE 2: DATATILGÆNGELIGHED, -KVALITET OG -DELING Underemne Artikler De enkelte bestemmelser i forslaget Fartøjssporing Ændret: 4, 9, 10 og 12 Nye: 9a Fleksibilitet indføres med hensyn til specifikationerne for et fartøjs sporingssystem (ikke nødvendigvis satellitbaseret). Afklaring med hensyn til fiskeriovervågningscentre. Alle fartøjer, herunder fartøjer med en længde under 12 meter, skal have et sporingssystem. De relevante data skal stilles til rådighed for organer, der foretager overvågning. Logbog Ændret: 14 Fritagelsen for forpligtelsen til at registrere fangster på under 50 kg i logbøger udgår for alle kategorier af fartøjer. Reglerne vedrørende den såkaldte "tolerancemargen" præciseres og tilpasses specifikke situationer/fiskerier. Logbogens indhold tilpasses den nye bestemmelse om sporbarhed (anvendelse af en entydig identifikator for fangstrejser) og ændres for at forbedre kvaliteten af de registrerede data. Fartøjer under 12 meter Ændret: 9, 14 og 15 Ny: 15a De nuværende undtagelser udgår, og kun to kategorier af fiskerfartøjer defineres: > 12 m og < 12 m. Alle fiskerfartøjer < 12 m skal indberette deres fangster elektronisk. Omladningsopgørelse og landingsopgørelser Ændret: 20, 21 og 22, 23 og 24 Udgår: 16, 25 og 28 Alle data registreres digitalt og indsendes elektronisk. Dokumenternes indhold tilpasses den nye bestemmelse om sporbarhed (anvendelse af en entydig identifikator for fangstrejser) og ændres for at forbedre kvaliteten af de registrerede data. De nuværende undtagelser vedrørende landingsopgørelsen udgår. Der kræves tilladelse fra flagmedlemsstaten til omladning uden for EU-farvande eller i et tredjelands havn. Forhåndsmeddelelse Ændret: 17 og 19 Udgår: 18 Ny: 19a Forhåndsmeddelelser udvides til alle fartøjer >12 m og er ikke længere begrænset til bestande, der er omfattet af en flerårig plan. Der kræves forhåndsmeddelelse i forbindelse med EU-fiskerfartøjers landing i tredjelandshavne. Kontrol med rekreativt fiskeri Ændret: 4 og 55 Medlemsstaterne skal have en ordning til at kontrollere deltagere i rekreativt fiskeri (registrering eller licensudstedelse) og til at indsamle oplysninger om fangster. For arter, der er omfattet af EU-bevarelsesforanstaltninger, der gælder for rekreativt fiskeri, skal der indsendes fangstopgørelser til de kompetente myndigheder, og der skal fastlægges en registrerings- eller licensordning for fartøjer. Forbuddet mod salg af fangster opretholdes, og de nuværende undtagelser i Middelhavet udgår (jf. ændringer af forordning (EF) nr. 1967/2006). Der indføres betingelser med henblik på at fastlægge specifikke bestemmelser om kontrol og mærkning af fiskeredskaber, som finder anvendelse på rekreativt fiskeri, om fartøjets sporing, om registrerings- eller licensordninger og om fangstregistrering. Rekreativt fiskeri tilrettelagt af erhvervsdrivende er omfattet. Sporbarhed Ændret: 4, 56, 57 og 58 Ny: 56a Bestemmelserne om sporbarhed afklares, og en ny artikel om partier tilføjes. Oplysningerne om sporbarhed præciseres, således at et bestemt parti fiskevarer kan knyttes til en bestemt landing fra et EU-fiskerfartøj. Oplysninger registreres elektronisk, således at kontrolforanstaltninger i forsyningskæden i det indre marked bliver mere effektive og virkningsfulde. Undtagelsen for importerede varer udgår. Anvendelsesområdet for sporbarhedsbestemmelsen begrænses til bestemte fiskevarer og akvakulturprodukter. Undtagelsen for produkter og varer, der sælges direkte til forbrugere, tilpasses forordningens øvrige bestemmelser (højst 5 kg fiskevarer om dagen i stedet for 50 EUR). Vejning, transport og salgsprocedurer og -oplysninger Ændret: 59, 60, 62, 64, 65, 66 og 68 Ny: 59a og 60a Udgår: 61, 63 og 67 De nuværende undtagelser, som er til hinder for nøjagtig vejning og registrering af landet fisk, strømlines. Der fastlægges et enkelt og effektivt system, som sikrer nøjagtig vejning ved landing, hvor vejningen foretages af en registreret operatør. Der fastlægges målrettede procedurer for usorterede landinger. De nuværende undtagelser for mængder, der sælges/gives til ikkeregistrerede køberes private forbrug, ændres og tilpasses bestemmelserne om kontrol i forsyningskæden. Ansvarsområder og ansvarlighed for operatører i forsyningskæden præciseres. Der indføres krav om digital registrering og elektronisk indsendelse af salgsnotaer, overtagelseserklæringer og transportdokumenter. Rapporteringen fra operatører til kompetente myndigheder (flagstat, landingsstat eller salgsstat) forenkles. Datatilgængelighed og -udveksling Ændret: 33, 34, 109, 110, 111, 112, 114 og 115 Nye:111a og 112a Udgår: 116 Digitaliseringen af datasystemet afsluttes, og tilgængeligheden, pålideligheden og udvekslingen af data forbedres generelt. Bestemmelserne om medlemsstaternes omkodning af data og indsendelsen af data til Kommissionen strømlines og tilpasses andre ændringer. Ændringerne præciserer de data, der indsamles af medlemsstaterne, valideringstrinnene og Kommissionens adgang til de indsamlede data og formålet hermed. Ændringerne præciserer også foranstaltningerne til beskyttelse af personoplysninger og sikkerheden ved behandling. Artiklen om den sikre del af webstedet udgår. EMNE 3: BYGGE BRO OVER KLØFTERNE TIL DEN FÆLLES FISKERIPOLITIK Underemne Artikler De enkelte bestemmelser i forslaget Definition af "reglerne i den fælles fiskeripolitik" Ændret: 4 Definitionen af "reglerne i den fælles fiskeripolitik" præciseres og bringes i overensstemmelse med den fælles fiskeripolitik. Fiskerilicenser og fiskeritilladelser Ændret: 6 og 7 Bestemmelserne bringes i overensstemmelse med den fælles fiskeripolitik. Landingsforpligtelse Ny: 25a Ifølge ændringerne tillades anvendelsen af eksterne elektroniske overvågningsværktøjer, navnlig kameraovervågningssystemer, med henblik på at kontrollere landingsforpligtelsen. De nye bestemmelser vil påvirke individuelle fartøjer og flådesegmenter afhængigt af risikovurderingen og gennemføres af medlemsstaterne på regionalt plan. Fiskerikapacitet Ny: 39a Ændret: 38 og 41 Der tilføjes en ny artikel, som kræver, at visse fartøjer med aktive fiskeredskaber forsynes med en anordning, som overvåger og registrerer maskineffekt. De nuværende bestemmelser om kontrol af maskineffekt forenkles. Der indføres bestemmelser om den fysiske kontrol af fiskerfartøjernes tonnage. Nationale kontrolprogrammer og årsrapporter Udgår: 46, bilag I Ændret: 55 Ny: 93a Nationale kontrolprogrammer udvides til at omfatte kontrollen af reglerne i den fælles fiskeripolitik og ikke kun kontrollen af flerårige programmer. Bilag I om inspektionsbenchmarks for flerårige planer udgår følgelig. Nationale kontrolprogrammer skal også omfatte kontrollen med rekreativt fiskeri. Der kræves årlige rapporter om nationale inspektioner og kontroller. EMNE 4: SYNERGI MED POLITIKKEN PÅ ANDRE OMRÅDER Definition af redskaber Ændret: 14, 43 og 55 Kravene til rapportering af tabte redskaber lempes og forbedres gennem anvendelsen af logbøger (elektroniske) for alle kategorier af fartøjer. Den nuværende fritagelse af fartøjer < 12m fra kravet om at have det nødvendige udstyr om bord til bjergning af tabte redskaber udgår. Der indføres betingelser med henblik på at fastlægge EU-bestemmelser om mærkning og kontrol af fiskeredskaber til rekreativt fiskeri. Områder med fiskeribegrænsning Ændret: 4 og 50 Definitionen af "områder med fiskeribegrænsning" og bestemmelserne i artikel 50 ændres, så der tages højde for områder med fiskeribegrænsning, som er under en medlemsstats højhedsområde eller jurisdiktion og uden for EU-farvande. EMNE 5: TILPASNING TIL LISSABONTRAKTATEN Tilpasning til Lissabontraktaten Der ændres eller tilføjes en række artikler De beføjelser, der tillægges Kommissionen i henhold til forordning (EF) nr. 1224/2009, bringes i overensstemmelse med artikel 290 og 291 i traktaten om Den Europæiske Unions funktionsmåde. Også bestemmelser, som tillægger Rådet beslutningsbeføjelser alene, bringes i overensstemmelse med de nye procedurer, der finder anvendelse på den fælles fiskeripolitik. Ændringer af Rådets forordning (EF) nr. 768/2005 om oprettelse af Det Europæiske Fiskerikontrolagentur Emne Artikler De enkelte bestemmelser i forslaget Tilpasning til den fælles fiskeripolitik Ændret: 2 og 3 Ændret: 17 Agenturets mål og kommissorium tilpasses fuldstændigt til den nye fælles fiskeripolitik. Det geografiske omfang af agenturets inspektionsbeføjelser er ikke længere begrænset til internationale farvande. Udveksling af data Ændret: 16 Ændringerne afklarer reglerne om udveksling og behandling af oplysninger og foranstaltningerne vedrørende beskyttelse af personoplysninger. Tilpasning til den fælles tilgang til EU's decentrale agenturer. Ændret: 26, 29 og 39 Der er indført en række ændringer for at sikre bedre overensstemmelse mellem forordningen om oprettelse af EFCA og den fælles tilgang. Budget Ændret: 35 Mulighederne for indtægter udvides, så delegationsaftaler og ad hoc-tilskud tillades i overensstemmelse med lignende bestemmelser for andre agenturer (f.eks. Frontex). Ændring af Rådets forordning (EF) nr. 1005/2008 om en EF-ordning, der skal forebygge, afværge og standse ulovligt, urapporteret og ureguleret fiskeri Emne Artikler De enkelte bestemmelser i forslaget Digitalisering af IUU-fangstattesten (CATCH) Ny: 12a-12e Ordningen for fangstattester, jf. kapitel III i forordning (EF) nr. 1005/2008, er papirbaseret og følgelig ikke effektiv. Ændringerne af EU's ordning for fangstattester omfatter oprettelsen af en database til forvaltning af fangstattester (CATCH) baseret på informationsstyringssystemet for offentlig kontrol, som gør det muligt at foretage risikobaseret kontrol, begrænse muligheder for svigagtig import og mindske medlemsstaternes administrative byrde. De operationelle funktioner i CATCH udvikles i forskellige faser. Kommissionen tillægges gennemførelsesbeføjelser og delegerede beføjelser vedrørende CATCH-databasens funktioner og videreudvikling. Inspektioner Ændret: 10 Tilpasning til de nye bestemmelser i forordning (EF) nr. 1224/2009. Fiskerfartøjer, der udøver IUU-fiskeri Ændret: 2, 3 og 11 Tilpasning til de nye bestemmelser i forordning (EF) nr. 1224/2009 og relevante krydshenvisninger. Retsforfølgning og håndhævelsesforanstaltninger (herunder alvorlige overtrædelser) Ny: 42a, Ændret: 27, 42 og 43 Udgår: 44-47 Der indføres krydshenvisninger for at sikre tilpasning til de nye bestemmelser om retsforfølgning og håndhævelsesforanstaltninger, herunder sanktioner, i forordning (EF) nr. 1224/2009. Artikler, der bliver overflødige, udgår. Ændring af Rådets forordning (EF) nr. 1967/2006 om forvaltningsforanstaltninger til bæredygtig udnyttelse af fiskeressourcerne i Middelhavet Ændring af forordning (EU) 2016/1139 om en flerårig plan for torske-, silde- og brislingebestandene i Østersøen og fiskeriet, der udnytter disse bestande Emne Artikler De enkelte bestemmelser i forslaget Forordning (EF) nr. 1967/2006 Ændret: 17 Udgår: 21 og 23 For at sikre forenelighed med forordning (EF) nr. 1224/2009 udgår visse bestemmelser om rekreativt fiskeri og bestemmelserne om omladning. Forordning (EU) 2016/1139 Udgår: 12 og 13 For at sikre forenelighed med forordning (EF) nr. 1224/2009 udgår bestemmelserne om logbøger og rekreativt fiskeri og om tolerancemargenen. 2018/0193 (COD) Forslag til EUROPA-PARLAMENTETS OG RÅDETS FORORDNING om ændring af Rådets forordning (EF) nr. 1224/2009 og om ændring af Rådets forordning (EF) nr. 768/2005, (EF) nr. 1967/2006 og (EF) nr. 1005/2008 og ændring af Europa-Parlamentets og Rådets forordning (EU) 2016/1139 for så vidt angår fiskerikontrol EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 43, stk. 2, under henvisning til forslag fra Europa-Kommissionen, efter fremsendelse af udkast til lovgivningsmæssig retsakt til de nationale parlamenter, efter høring af Den Europæiske Tilsynsførende for Databeskyttelse, under henvisning til udtalelse fra Det Europæiske Økonomiske og Sociale Udvalg, under henvisning til udtalelse fra Regionsudvalget, efter den almindelige lovgivningsprocedure, og ud fra følgende betragtninger: (1)Der er ved Europa-Parlamentets og Rådets forordning (EU) nr. 1380/2013 foretaget en reform af den fælles fiskeripolitik. Målsætningerne for den fælles fiskeripolitik og kravene til fiskerikontrol og håndhævelse er fastsat i nævnte forordnings artikel 2 og 36. Hvorvidt gennemførelsen heraf bliver vellykket, afhænger af det effektive og ajourførte kontrol- og håndhævelsessystem. (2)Ved Rådets forordning (EF) nr. 1224/2009 blev der oprettet en fiskerikontrolordning for Unionen, som bl.a. omfatter bestemmelser om overvågningscentre, sporing af fiskerfartøjer, fangstrapporteringsforpligtelser, forhåndsmeddelelser, tilladelser til omladning i tredjelande, meddelelser om lukning af fiskeri, kontrol af fiskerikapacitet, nationale kontrolprogrammer, kontrol af rekreativt fiskeri, kontrolforanstaltninger i forsyningskæden for fiskevarer og akvakulturprodukter, vejning af fiskevarer, transportdokumenter, landingsopgørelser, salgsnotaer og overtagelseserklæringer, inspektioner og revision, sanktioner i forbindelse med overtrædelser og adgang til data. (3)Forordning (EF) nr. 1224/2009 blev imidlertid udformet inden vedtagelsen af den nye fælles fiskeripolitik. Den bør derfor ændres for bedre at opfylde kravene om kontrol og håndhævelse af den fælles fiskeripolitik i overensstemmelse med forordning (EU) nr. 1380/2013 og udnytte fordelene ved moderne og mere omkostningseffektive kontrolteknologier. (4)I forordning (EF) nr. 1224/2009 bør der henvises til definitionerne i Europa-Parlamentets og Rådets forordning (EU) nr. 1380/2013 og forordning (EU) nr. 1379/2013. Af hensyn til klarheden og sammenhængen bør visse definitioner fastsat i forordning (EF) nr. 1224/2009 udgå eller ændres, og nye definitioner bør tilføjes. (5)Definitionen af "reglerne i den fælles fiskeripolitik" bør ændres med henblik på at tydeliggøre, at anvendelsesområdet omfatter al EU-lovgivning, som finder anvendelse i fiskerisektoren, herunder regler om tekniske foranstaltninger og bevarelsesforanstaltninger for havets biologiske ressourcer, om forvaltning og kontrol af EU-flåder, der udnytter sådanne ressourcer, om forarbejdning og markedsføring af fiskevarer og akvakulturprodukter, om EU-ordningen, der skal forebygge, afværge og standse ulovligt, urapporteret og ureguleret fiskeri (IUU), og om internationale aftaler indgået af Unionen. (6)Udtrykket "FOS-data" bør erstattes af det klarere udtryk "fartøjspositionsdata". I definitionen af "fartøjspositionsdata" bør der ikke længere henvises til overførsel ved brug af satellitsporingsudstyr, da der i dag findes forskellige teknologier til at spore fartøjer og overføre fartøjspositionsdata. (7)Definitionen af "parti" bør tilpasses den definition af "parti", der er fastsat i fødevarelovgivningen. (8)Definitionerne af "flerårige planer" bør ajourføres, så der tages højde for bestemmelserne i forordning (EU) nr. 1380/2013 om flerårige planer. (9)I definitionerne af "fiskerilicens", "område med fiskeribegrænsning" og "rekreativt fiskeri" bør udtrykket "marine levende akvatiske ressourcer" erstattes af "havets biologiske ressourcer" for at tilpasse denne definition til forordning (EU) nr. 1380/2013. (10)Der gives en definition af "fiskerfartøj" i forordning (EU) nr. 1380/2013, som omfatter fartøjer, der er udstyret til kommerciel udnyttelse af havets biologiske ressourcer, f.eks. fangstfartøjer, hjælpefartøjer, fabriksfartøjer og fartøjer, der deltager i omladning, samt transportfartøjer, der er udrustet til transport af fiskevarer, med undtagelse af containerskibe. Definitionen af "fiskerfartøj" i forordning (EF) nr. 1224/2009 bør derfor udgå. (11)For at forbedre håndhævelsen af reglerne i den fælles fiskeripolitik bør nye definitioner tilføjes for "fangstfartøj" og "udslipning". (12)Det ikkeindustrielle fiskeri spiller en vigtig rolle i Unionen ud fra et biologisk, økonomisk og socialt perspektiv. I lyset af det ikkeindustrielle fiskeris mulige indvirkning på bestandene er det vigtigt at kontrollere, at fiskeriet og fiskeriindsatsen med små fartøjer er i overensstemmelse med reglerne i den fælles fiskeripolitik. Til dette formål er det nødvendigt at indhente positionsdata for disse fartøjer. Medlemsstaterne bør derfor kunne spore alle fiskerfartøjer, herunder fiskerfartøjer, som har en længde på under 12 meter. For fartøjer med en længde på 12 meter er det nu muligt at anvende mobile anordninger, som er billigere og nemme at anvende.

(13)Med henblik på at afklare fiskeriovervågningscentrenes rolle bør bestemmelserne i forordning (EF) nr. 1224/2009 vedrørende disse centre anføres i en særskilt artikel. (14)Forordning (EF) nr. 1224/2009 er blevet ændret ved Europa-Parlamentets og Rådets forordning (EU) 2015/812 for at tilpasse visse af dens bestemmelser til landingsforpligtelsen i artikel 15 i forordning (EU) nr. 1380/2013. For at der kan føres effektiv kontrol med landingsforpligtelsen, bør en vis procentdel af fiskerfartøjerne på grundlag af en risikovurdering udstyres med elektroniske overvågningsanordninger med kontinuerlig optagelse, herunder kameraovervågningssystemer (CCTV). Data fra kameraovervågning kan suppleres af data fra andre elektroniske overvågningsanordninger. Data fra disse anordninger, herunder kameraovervågning, vil sætte medlemsstaternes embedsmænd i stand til at kontrollere overholdelsen af landingsforpligtelsen på havet. Optagelser fra kameraovervågning bør kun omfatte redskaberne og de dele af fartøjerne, hvor fiskevarer bringes om bord, håndteres og opbevares. Optagelser fra kameraovervågning bør registreres lokalt og bør udelukkende gøres tilgængelige for medlemsstaternes embedsmænd eller EU-kontrollører efter anmodning i forbindelse med navnlig inspektioner, undersøgelser eller revision. (15)Med henblik på at opfylde den fælles fiskeripolitiks målsætninger er indsamlingen af pålidelige og fyldestgørende fangstdata af afgørende betydning. (16)Indsendelsen af fangstdata på papirformater har ført til ufuldstændig og upålidelig rapportering og i sidste ende til utilstrækkelig fangstrapportering fra operatører til medlemsstaterne og fra medlemsstaterne til Kommissionen og har hæmmet udvekslingen af oplysninger mellem medlemsstaterne. Det anses derfor for nødvendigt, at fartøjsførere registrerer data vedrørende fangster digitalt og indsender dem elektronisk, navnlig logbøger, omladningsopgørelser og landingsopgørelser. (17)Manglen på fangstrapporteringsforpligtelser for førere af fartøjer med en længde på under 10 meter har ført til ufuldstændige og upålidelige data for sådanne fartøjer, da dataindsamlingen for disse fartøjer var baseret på stikprøveplaner. Det er derfor vigtigt, at fangstrapportering kræves for alle fiskerfartøjer uanset deres størrelse. På denne måde vil reglerne også blive forenklet, og både overholdelse og kontrol vil blive forbedret. (18)For fartøjer med en længde på 12 meter eller derover er det vigtigt, at oplysningerne i logbogen bliver mere nøjagtige og omfatter data om fangsterne for hvert træk eller for hver fangstrejse, da dette vil forbedre kontrollens effektivitet. For fartøjer med en længde på under 12 meter bør forpligtelserne vedrørende udfyldelse og indsendelse af logbogen forenkles, og fartøjsførere bør kun have pligt til at indsende oplysningerne i logbogen én gang inden ankomst i havn. (19)Bestemmelserne om tolerancemargenen for de i logbogen registrerede skøn over, hvor store mængder fisk der er om bord, bør ændres, så der tages højde for de nye regler vedrørende rapporteringen af fangster under 50 kg i logbøger. Bestemmelserne om tolerancemargenen bør desuden ændres, så der tages hensyn til den særlige karakter af fangster, der landes usorteret. (20)Når et fiskerfartøj afsejler, bør det straks starte en elektronisk logbog, og en entydig fangstrejseidentifikator tildeles den pågældende fangstrejse. Logbogen, omladningsopgørelserne og landingsopgørelserne bør indeholde en reference til denne entydige fangstrejseidentifikator, så der kan foretages udvidet kontrol, og så medlemsstaternes kontrol af dataene og sporbarheden af fiskevarer i forsyningskæden forbedres. Med henblik på at forbedre og forenkle overførslen af oplysninger om tab af fiskeredskaber til medlemsstaternes kompetente myndigheder bør logbogsformatet indeholde oplysninger om tabte redskaber. (21)Forhåndsmeddelelser om landing giver embedsmændene bedre mulighed for at kontrollere overholdelsen af reglerne om fangstregistrering og fiskeri. For at forbedre overholdelsen af reglerne om fangstregistrering bør bestemmelserne om forhåndsmeddelelser finde anvendelse på alle fartøjer med en længde på 12 meter eller derover og ikke kun på fiskerfartøjer, der er rettet mod bestande, som er omfattet af flerårige planer. Medlemsstaterne bør have ret til at fastsætte en kortere frist for forhåndsmeddelelsen for fartøjer, der fører deres flag, som udelukkende fisker inden for deres territorialfarvande, så længe dette ikke mindsker deres mulighed for at kontrollere fartøjerne ved ankomsten. (22)EU-fiskerfartøjer, der lander fiskevarer i tredjelande eller omlader fiskevarer i tredjelandsfarvande eller på åbent hav, bør indsende en forhåndsmeddelelse eller indhente en tilladelse fra flagmedlemsstaterne. Sådanne forhåndsmeddelelser og tilladelser er påkrævet som følge af flagmedlemsstaternes ansvar for at forhindre, at fiskevarer, der stammer fra IUU-fiskeri, kommer ind på de internationale markeder. (23)Bestemmelser om medlemsstaternes registrering af fangstdata og fiskeriindsats bør ændres, så der medtages data, der fremgår af vejningsregistre, overtagelseserklæringer og transportdokumenter. (24)Reglerne om indsendelse af aggregerede fangstdata og fiskeriindsatser til Kommissionen bør forenkles ved at fastsætte en enkelt dato for alle indsendelser. (25)Bestemmelser vedrørende Kommissionens meddelelser om fiskerilukninger, når fiskekvoter eller den maksimalt tilladte fiskeriindsats er opbrugt, bør forenkles, så sådanne lukninger umiddelbart kan meddeles. Disse bestemmelser bør desuden tilpasses landingsforpligtelsen, jf. forordning (EU) nr. 1380/2013. (26)Bestemmelserne om fiskerikapaciteten bør ajourføres, så der henvises til forordning (EU) nr. 1380/2013. (27)Bestemmelserne vedrørende kontrol af fiskerfartøjernes tonnage bør med henblik på kontrol af fiskerikapacitet forenkles, og bestemmelserne om maskineffekt bør uddybes. Hvis fiskerfartøjer, der er udstyret med aktive fiskeredskaber, drives med motorer, hvis maskineffekt overstiger den effekt, der er anført i deres registrering, kan der ikke garanteres overensstemmelse med de kapacitetslofter, der er fastsat i forordning (EU) nr. 1380/2013. Det er derfor vigtigt effektivt at kontrollere maskineffekten på fiskerfartøjer, der er udstyret med aktive fiskeredskaber, ved brug af anordninger, som kontinuerligt overvåger maskineffekten. (28)For at sikre, at reglerne i den fælles fiskeripolitik overholdes, bør hver medlemsstat pålægges at etablere og regelmæssigt ajourføre et årligt eller flerårigt nationalt kontrolprogram, der omfatter alle reglerne i den fælles fiskeripolitik. Medlemsstaterne bør sikre, at myndighedskontrol udføres på basis af en risikovurdering. Der bør også kræves årlige rapporter om nationale inspektioner og kontroller. (29)Områder med fiskeribegrænsning er fastlagt i henhold til EU-lovgivning, national lovgivning og internationale aftaler. Bestemmelserne om medlemsstaternes kontrol af områder med fiskeribegrænsning bør derfor finde anvendelse på områder med fiskeribegrænsning, uanset hvor de er beliggende. Også rekreative fartøjer, der fisker i områder med fiskeribegrænsning, bør kontrolleres, når dette er relevant. (30)Rekreativt fiskeri spiller en vigtig rolle i Unionen fra et biologisk, økonomisk og socialt perspektiv. I lyset af det rekreative fiskeris væsentlige indvirkning på visse bestande er det nødvendigt at fastsætte bestemmelser om specifikke værktøjer, som sætter medlemsstaterne i stand til effektivt at kontrollere det rekreative fiskeri. En registrerings- eller licensordning bør gøre det muligt at foretage en præcis optælling af fysiske og juridiske personer, der deltager i rekreativt fiskeri, og indsamle pålidelige data om fangster og praksis. Det er nødvendigt, at der indsamles tilstrækkelige og pålidelige oplysninger om rekreativt fiskeri, for at evaluere indvirkningen af sådan fiskepraksis på bestande og give medlemsstaterne og Kommissionen de oplysninger, der er nødvendige for en effektiv forvaltning af og kontrol med havets biologiske ressourcer. (31)En række specifikke bevarelsesforanstaltninger, der gælder for rekreativt fiskeri, er allerede blevet fastsat i den fælles fiskeripolitik. Registrerings- eller licensordningerne og fangstregistreringsordningerne bør give mulighed for effektiv kontrol af disse specifikke bevarelsesforanstaltninger. (32)Bestemmelser om kontrollerne i forsyningskæden bør præciseres, så medlemsstaterne kan foretage kontrol og inspektion på alle trin i afsætningen af fiskevarer og akvakulturprodukter, fra det første salg til detailsalget, inklusive transport.

(33)Reglerne om opdeling af fiskevarer og akvakulturprodukter i partier bør tydeliggøres. Det bør tydeliggøres, at partier bør bestå af fiskevarer og akvakulturprodukter af samme art, medmindre de består af meget små mængder. (34)I overensstemmelse med de sporbarhedskrav, der er fastsat i artikel 18 i Europa-Parlamentets og Rådets forordning (EF) nr. 178/2002, fastlægges visse sporbarhedsregler for animalske fødevarer i Kommissionens gennemførelsesforordning (EU) nr. 931/2011, herunder at et specifikt sæt af oplysninger skal opbevares af fødevarevirksomhedsledere, stilles til rådighed for de kompetente myndigheder, hvis de anmoder herom, og overføres til den fødevarevirksomhedsleder, som fiskevarerne leveres til. I fiskerisektoren er sporbarhed ikke kun vigtig for fødevaresikkerheden, men gør det også muligt at foretage kontroller og sikre beskyttelsen af forbrugernes interesser. (35)Det er følgende hensigtsmæssigt at tage udgangspunkt i de eksisterende regler om sporbarhed, jf. artikel 18 i forordning (EF) nr. 178/2002 og Kommissionens gennemførelsesforordning (EU) nr. 931/2011. Et specifikt sæt af oplysninger om fiskevarer og akvakulturprodukter bør opbevares af operatører, stilles til rådighed for de kompetente myndigheder, hvis de anmoder herom, og overføres til den operatør, som fiskevarerne leveres til. Hvis der er tale om fiskevarer, som ikke er importeret, bør disse sporbarhedsoplysninger omfatte det entydige fangstrejseidentifikationsnummer, da det sikrer, at et bestemt parti fiskevarer kan knyttes til en bestemt landing fra et EU-fiskerfartøj eller fra flere EU-fiskerfartøjer i det samme relevante geografiske område. (36)I overensstemmelse med forordning (EU) nr. 931/2011 bør de sporbarhedsoplysninger, der er relevante for kontrollen af fiskevarer og akvakulturprodukter, være tilgængelige fra det første salg til detailsalget. Dette vil navnlig sikre, at de oplysninger, der gives forbrugeren vedrørende arten eller fiskevarens eller akvakulturproduktets oprindelse, er nøjagtige. (37)De samme regler bør finde anvendelse på fiskevarer og akvakulturprodukter, der importeres fra tredjelande. For importerede produkter bør de obligatoriske sporbarhedsoplysninger omfatte en reference til den fangstattest, der er omhandlet i forordning (EF) nr. 1005/2008. (38)Med henblik på at sikre en effektiv og umiddelbar overførsel af sporbarhedsoplysninger vedrørende fiskevarer og akvakulturprodukter bør disse oplysninger registreres digitalt og overføres elektronisk i forsyningskæden og til de kompetente myndigheder, hvis de anmoder herom. (39)For fiskevarer, der sælges direkte fra fiskerfartøjer til forbrugerne, finder reglerne vedrørende sporbarhed, registrerede købere og salgsnotaer ikke anvendelse, hvis der er tale om mængder under visse tærskler. Disse tærskler bør harmoniseres og bør sænkes med henblik på at minimere markedsføringen af fiskevarer, som ikke kan spores og derfor ikke kan kontrolleres. (40)Med henblik på at opfylde den fælles fiskeripolitiks målsætninger er indsamlingen af pålidelige og fyldestgørende fangstdata af afgørende betydning. Især registreringen af fangster på landingstidspunktet bør ske på en så pålidelig måde som muligt. Til dette formål er det nødvendigt at styrke procedurerne vedrørende vejning af fiskevarer ved landingen. (41)Vejningen bør udføres ved brug af udstyr, der er godkendt af de kompetente myndigheder, og af operatører, der er registreret til at udføre denne opgave hos medlemsstaterne. Alle produkter bør vejes pr. art ved landingen, da det vil sikre en mere nøjagtig fangstrapportering. Vejningsregistre bør lagres elektronisk og opbevares i tre år. (42)Landing af usorterede arter bør kun tillades, hvis strenge betingelser er opfyldt, herunder vejning på udstyr, der drives eller kontrolleres af de kompetente myndigheder i medlemsstaten. (43)Med henblik på at forbedre kontrollen og muliggøre hurtig kontrol af fangstregistreringsdata og hurtig udveksling af oplysninger mellem medlemsstaterne skal alle operatører registrere data digitalt og indsende disse data elektronisk inden for 24 timer til medlemsstaterne. Dette omfatter navnlig landingsopgørelser, salgsnotaer og overtagelseserklæringer. (44)Da der forefindes hensigtsmæssige teknologiske værktøjer, bør kravet om digital registrering af data og elektronisk indsendelse heraf inden for 24 timer til medlemsstaterne finde anvendelse på alle købere af fiskevarer. (45)Overførslen af transportdokumenter til de relevante medlemsstater bør forenkles og bør ske inden afsejlingen, så de kompetente myndigheder kan foretage de fornødne kontroller. (46)Landingsopgørelser, salgsnotaer, overtagelseserklæringer og transportdokumenter bør indeholde en reference til den entydige fangstrejseidentifikator, så der kan foretages udvidet kontrol, og så medlemsstaternes validering af dataene og sporbarheden af fiskevarer i forsyningskæden forbedres. (47)Bestemmelserne i forordning (EF) nr. 1224/2009 vedrørende overvågning af producentorganisationer og overensstemmelse af pris- og interventionsordninger er ikke længere relevante og bør udgå, eftersom sådan overvågning nu er omhandlet i forordning (EU) nr. 1379/2013. (48)Med henblik på at forbedre den risikovurdering, der udføres af nationale myndigheder, når de planlægger kontrolaktiviteter, og effektiviteten af inspektioner bør kravene vedrørende det nationale register over overtrædelser skærpes. (49)Med henblik på at sikre ensartede spilleregler i medlemsstaterne for så vidt angår retsforfølgelse af alle overtrædere af reglerne i den fælles fiskeripolitik bør bestemmelser vedrørende vurdering af adfærd, der udgør alvorlige overtrædelser af sådanne regler, tydeliggøres og skærpes. (50)For at sikre en effektiv afskrækkende virkning mod de mest skadelige former for adfærd er det i overensstemmelse med EU's internationale forpligtelser nødvendigt at opstille en udtømmende liste over overtrædelser, der skal anses for alvorlige i enhver situation. For at sikre proportionaliteten er det desuden nødvendigt at opstille en udtømmende liste over kriterier, som de kompetente nationale myndigheder skal anvende, når de vurderer alvoren af visse andre overtrædelser. (51)For at sikre en hurtigere, effektiv og mere afskrækkende indsats mod alvorlige overtrædelser bør medlemsstaterne indføre administrative procedurer mod sådanne alvorlige overtrædelser, uden at det berører eksisterende strafferetlige procedurer. Fastsættelse af standardiserede minimumsbøder og forbedring af pointsystemet, som kan føre til suspension eller inddragelse af fiskerilicenser eller af retten til at have kommandoen over et fartøj, vil også forstærke den afskrækkende virkning af alle medlemsstaters sanktionssystemer og forebygge gentagne overtrædelser. (52)Nationale enheder med ansvar for fiskerikontrolaktiviteter og andre relevante retlige organer bør have adgang til det nationale register over overtrædelser. En fuldstændig åben udveksling af oplysninger, der er lagret i nationale registre, mellem medlemsstaterne vil også forbedre effektiviteten og sikre ensartede spilleregler for kontrolaktiviteter.

(53)Validering er et vigtigt trin i indsatsen for at sikre, at data, som medlemsstaterne indsamler i henhold til forordning (EF) nr. 1224/2009, er pålidelige og fuldstændige. Det sæt data, der skal valideres, og medlemsstaternes forpligtelser i tilfælde af uoverensstemmelser bør tydeliggøres. (54)For at kunne opfylde sine forpligtelser i henhold til reglerne i den fælles fiskeripolitik skal Kommissionen have adgang til de forskellige data, medlemsstaterne indsamler. Det bør præciseres, hvilke data der skal være tilgængelige for Kommissionen, og hvilke opgaver Kommissionen skal udføre ved brug af disse data. (55)De data, der indsamles af medlemsstaterne, er også særdeles nyttige til videnskabelige formål. Det bør tydeliggøres, at medlemsstaternes videnskabelige organer og EU's videnskabelige organer kan gives adgang til data, der er indsamles i henhold til forordning (EF) nr. 1224/2009, navnlig til fartøjspositionsdata og data om fiskeriaktivitet. Endelig er data om fiskeriaktivitet, der indsamles af medlemsstaterne, også nyttige for Eurostat, som kan bruge dem til at udarbejde fiskeristatistikker. (56)Da udvekslingen af data mellem medlemsstaterne er absolut nødvendig for kontrollen og håndhævelsen af de forpligtelser, der følger af reglerne i den fælles fiskeripolitik, bør bestemmelserne vedrørende sådanne udvekslinger klarlægges. Medlemsstaterne bør navnlig give hinanden adgang til deres registre over overtrædelser, da dette vil sætte dem i stand til at forbedre håndhævelsen af reglerne over for EU-fiskerfartøjer, der fører en anden medlemsstats flag, i deres farvande, og over for fiskerfartøjer, der fører deres eget flag, som begår overtrædelser i andre medlemsstaters farvande. (57)Det sæt af data, der indsamles af medlemsstaterne, som Kommissionen bør have adgang til, f.eks. data om fiskeriaktivitet, kontroldata, andre elektroniske fiskeridatabaser og det nationale register over overtrædelser, kan indeholde personoplysninger. Da fangstrejseidentifikationsnummeret eller fiskerfartøjets navn kan gøre det muligt at identificere fysiske personer, f.eks. ejeren eller føreren af et fiskerfartøj, kan oplysninger, der indeholder sådanne data, under visse omstændigheder også være personoplysninger. (58)Behandling af personoplysninger er nødvendig med henblik på fiskerikontrol og håndhævelse. Med henblik på at overvåge fiskerimuligheder, herunder kvoteforbrug, bør Kommissionen kunne behandle data fra logbøger, landingsopgørelser, salgsnotaer og andre data om fiskeriaktivitet i forbindelse med valideringen af de aggregerede data, der indsendes af medlemsstaterne. For at foretage kontrol og revision og for at overvåge medlemsstaternes kontrolaktiviteter bør Kommissionen have adgang til og kunne behandle oplysninger som f.eks. inspektions- og kontrolobservatørrapporter og databasen over overtrædelser. I forbindelse med forberedelsen og overholdelsen af internationale aftaler og bevarelsesforanstaltninger bør Kommissionen, når det er nødvendigt, behandle data om EU-fiskerfartøjers fiskeri uden for EU-farvande, herunder fartøjsidentifikationsnumre, navnet på fartøjsejeren og fartøjsføreren. (59)Personoplysninger, der behandles med henblik på fiskerikontrol og håndhævelse, bør generelt opbevares i en periode på fem år, fordi Kommissionen, for så vidt angår overvågning af fiskerimuligheder, foretager validering af de aggregerede data, der indsendes af medlemsstaterne, inden for fem år efter deres overførsel. Ved opfølgning af overtrædelser, inspektioner, kontroller, klager eller revisioner eller i tilfælde af verserende retlige eller administrative sager er en specifik længere opbevaringsperiode på ti år nødvendig som følge af varigheden af sådanne sager og behovet for, at sådanne data kan anvendes i hele den periode, sådanne sager verserer. (60)Det bør sikres, at forpligtelserne vedrørende beskyttelse af personoplysninger i Europa-Parlamentets og Rådets forordning (EU) 2016/679, forordning (EU) 2018/XX og i relevante tilfælde de nationale bestemmelser om gennemførelse af direktiv (EU) 2016/680 til enhver tid opfyldes. (61)Rådets forordning (EF) nr. 1224/2009 tillægger Kommissionen beføjelser til at gennemføre visse af nævnte forordnings bestemmelser. (62)Som følge af Lissabontraktatens ikrafttræden bør de beføjelser, som Kommissionen er tillagt i henhold til forordning (EF) nr. 1224/2009, bringes i overensstemmelse med artikel 290 og 291 i traktaten om Den Europæiske Unions funktionsmåde. (63)Beføjelsen til at vedtage retsakter i overensstemmelse med artikel 290 i TEUF bør tillægges Kommissionen med henblik på at uddybe forordning (EF) nr. 1224/2009 med specifikke regler vedrørende kontrol med hensyn til: –fritagelsen af visse fiskerfartøjer fra kravet om en fiskeritilladelse –bestemmelser, som finder anvendelse, hvis elektroniske registrerings- og indberetningssystemer vedrørende sporingssystemer, logbog, forhåndsmeddelelser, omladninger og landingsopgørelser svigter –fritagelsen af visse kategorier af fiskerfartøjer for forpligtelsen til at udfylde og indsende en forhåndsmeddelelse og en omladningsopgørelse –de detaljerede regler vedrørende sporingssystemernes funktionsmåde –kriterierne og proceduren for registrering af vejere og indholdet af vejningsregistre –reglerne vedrørende vejningsprocedurer og særlige regler for små pelagiske arter –reglerne vedrørende kontrolobservatører –reglerne vedrørende inspektioner for medlemsstaternes kompetente myndigheder og operatører –definitionen af udløseren af suspension eller inddragelse af fiskerilicens, opfølgningen af suspension eller inddragelse og sletning af point

–mindstekravene til nationale kontrolhandlingsprogrammer, årlige rapporter og fastsættelse af benchmarks –fastsættelsen af fristen for medlemsstaternes godtgørelse af, at bestande kan udnyttes sikkert. Det er navnlig vigtigt, at Kommissionen gennemfører relevante høringer under sit forberedende arbejde, herunder på ekspertniveau, og at disse høringer gennemføres i overensstemmelse med principperne i den interinstitutionelle aftale af 13. april 2016 om bedre lovgivning (1). For at sikre lige deltagelse i forberedelsen af delegerede retsakter bør Europa-Parlamentet og Rådet navnlig modtage alle dokumenter på samme tid som medlemsstaternes eksperter, og deres eksperter bør have systematisk adgang til møder i Kommissionens ekspertgrupper, der beskæftiger sig med forberedelse af delegerede retsakter. (64)Kommissionen bør tillægges gennemførelsesbeføjelser med henblik på at sikre ensartede betingelser for gennemførelsen af forordning (EF) nr. 1224/2009 med hensyn til: –fiskerilicenser og fiskeritilladelser –mærkning og identifikation af fiskerfartøjer og -redskaber og -udstyr –tekniske krav til og karakteristika for sporingsudstyr –tolerancemargen –omregningsfaktorer for at omregne opbevaret eller forarbejdet fisk til levende vægt –indholdet af fartøjspositionsdata samt indholdet og formatet af, regler for udfyldelse og digital registrering samt overførsel af logbøger, forhåndsmeddelelser, omladningsopgørelser og landingsopgørelser –tekniske krav til og karakteristika for elektroniske overvågningssystemer, herunder kameraovervågningsudstyr –formatet for indsendelsen af fangstdata og fiskeriindsats til Kommissionen –afhjælpning, hvis en medlemsstat er påført skade –kontrollerne af fiskerfartøjernes maskineffekt og tonnage og kontrollerne af fiskeredskabernes type, antal og karakteristika –tekniske krav til og karakteristika for anordninger til kontinuerlig overvågning af maskineffekten –certificering af maskineffekten –registrerings- eller licensordning, sporing af fartøjer og kontrol af redskaber til bestemte former for rekreativt fiskeri –stikprøveplaner for usorterede landinger –registrerede købere –overvågningsrapporter og inspektionsrapporter

–administration af databasen over inspektions- og overvågningsrapporter –fastsættelse af mængder i forhold til kvoter i tilfælde af korrigerende foranstaltninger –administration af pointsystemet for licensindehavere og fartøjsførere –særlige kontrol- og inspektionsprogrammer –nedsættelse af kvoter –adgang til data og udveksling af data –medlemsstaternes rapportering –gensidig bistand. Disse beføjelser bør udøves i overensstemmelse med Europa-Parlamentets og Rådets forordning (EU) nr. 182/2011. (65)Som følge af Lissabontraktatens ikrafttræden skal visse bestemmelser, som tillægger Rådet beslutningsbeføjelser alene, bringes i overensstemmelse med de nye procedurer, der finder anvendelse på den fælles fiskeripolitik. Bestemmelserne i forordning (EF) nr. 1224/2009 vedrørende følgende elementer bør derfor omarbejdes: –vedtagelsen i hver flerårig plan af en tærskel, over hvilken et fiskerfartøj skal lande sine fangster i en udpeget havn eller et sted tæt på kysten, og af hyppigheden for indsendelse af data –oprettelsen af en kontrolobservatørordning. (66) Forordning (EF) nr. 1224/2009 bør derfor ændres. (67)For at sikre overensstemmelse med anvendelsesområdet for forordning (EF) nr. 1224/2009 bør formålet med Rådets forordning (EF) nr. 768/2005 udvides. Det Europæiske Fiskerikontrolagenturs kommissorium bør omfatte harmoniseringen af anvendelsen af den fælles fiskeripolitik som helhed. Det bør omfatte forskning i og udvikling af kontrol- og inspektionsteknik og levering af bistand til Kommissionen inden for bestemte områder. (68)Det bør sikres, at forpligtelserne vedrørende beskyttelse af personoplysninger, jf. forordning (EU) 2018/XX, opfyldes af agenturet i forbindelse med databehandling og -udveksling. Repræsentanter for EU-institutioner bør have mulighed for at deltage i møder i agenturets bestyrelse. (69)Det bør tydeliggøres, at både udkast til agenturets årlige og flerårige arbejdsprogrammer, der udarbejdes af dets administrerende direktør, skal forelægges agenturets bestyrelse. (70)Det bør præciseres, at agenturet også kan modtage midler i form af delegationsaftaler eller ad hoc-tilskud, uden at det berører andre typer indtægter. (71)Endelig bør bestemmelserne om Kommissionens evaluering af agenturet tydeliggøres. (72)Forordning (EF) nr. 768/2005 bør derfor ændres.

(73)For at sikre overensstemmelse mellem kontrolbestemmelserne bør Rådets forordning (EF) nr. 1967/2006 og Europa-Parlamentets og Rådets (EU) 2016/1139 ændres. Navnlig bestemmelserne om kontrol af rekreativt fiskeri, registrering og rapportering af omladninger og fangstdata i Rådets forordning (EF) nr. 1967/2006 og bestemmelserne om logbøger og tolerancemargenen for de i fiskerilogbogen opførte skøn i forordning (EU) nr. 2016/1139 bør udgå, og de relevante bestemmelser i forordning (EF) nr. 1224/2009 bør finde anvendelse i stedet. (74)Ordningen for fangstattester, jf. kapitel III i forordning (EF) nr. 1005/2008, er papirbaseret og følgelig ikke effektiv, og den er ikke forenelig med et digitalt sporbarhedssystem for fiskevarer. I overensstemmelse med EU's internationale forpligtelser og for at sikre en effektiv gennemførelse af ordningen bør forordning (EF) nr. 1005/2008 ændres med henblik på at oprette en database til forvaltning af fangstattester (CATCH) baseret på informationsstyringssystemet for offentlig kontrol, som gør det muligt at foretage risikobaseret kontrol, begrænse muligheder for svigagtig import og mindske medlemsstaternes administrative byrde. De operationelle funktioner i CATCH udvikles i forskellige faser. (75)Med henblik på at sikre ensartede betingelser for gennemførelsen af forordning (EF) nr. 1005/2008, herunder at muliggøre integreret forvaltning, håndtering, lagring og udveksling af oplysninger og dokumenter, der er relevante for offentlige kontroller, verifikationer, inspektioner og andre relevante offentlige aktiviteter vedrørende import og eksport af fiskevarer som omhandlet i forordning (EF) nr. 1005/2008, bør Kommissionen tillægges gennemførelsesbeføjelser og delegerede beføjelser vedrørende CATCH-databasens funktioner og videreudvikling baseret på informationsstyringssystemet for offentlig kontrol. (76)For at sikre overensstemmelse mellem EU's retsakter vedrørende fiskerikontrol bør visse bestemmelser om alvorlige overtrædelser i forordning (EF) nr. 1005/2008 udgå og om nødvendigt indsættes i forordning (EF) nr. 1224/2009, som er den primære retsakt på området for fiskerikontrol. I forordning (EF) nr. 1005/2008 bør der følgelig henvises til bestemmelserne om alvorlige overtrædelser i forordning (EF) nr. 1224/2009. (77)Forordning (EF) nr. 1005/2008 bør derfor ændres — VEDTAGET DENNE FORORDNING: Artikel 1 Ændringer af forordning (EF) nr. 1224/2009 I forordning (EF) nr. 1224/2009 foretages følgende ændringer: (1)Artikel 4 ændres således: (a)Indledningen affattes således: "I forbindelse med denne forordning finder definitionerne i artikel 4 i forordning (EU) nr. 1380/2013 og artikel 5 i forordning (EU) nr. 1379/2013 anvendelse, medmindre andet er bestemt i denne forordning." (b)Nr. 2) affattes således: "2) "reglerne i den fælles fiskeripolitik": juridisk bindende EU-retsakter, herunder internationale aftaler indgået af Unionen, om bevarelse, forvaltning og udnyttelse af havets biologiske ressourcer, om akvakultur og om forarbejdning, transport og afsætning af fiskevarer og akvakulturprodukter" (c)Nr. 9) affattes således: "9) "fiskerilicens": et officielt dokument, der i henhold til nationale regler giver indehaveren ret til at bruge en bestemt fiskerikapacitet til kommerciel udnyttelse af havets biologiske ressourcer. Fiskerilicensen indeholder minimumskrav til identifikation, tekniske specifikationer og udrustning af et fiskerfartøj" (d)Nr. 12) affattes således: "12. "fartøjspositionsdata": data om fiskerfartøjets identifikation og geografiske position samt dato, tidspunkt, kurs og fart, der overføres af sporingsudstyr installeret om bord på fiskerfartøjer til fiskeriovervågningscentret i den pågældende flagmedlemsstat" (e)Nr. 14) affattes således: "14)"område med fiskeribegrænsning": et marint område, hvor fiskeri er midlertidigt eller permanent begrænset eller forbudt"

(f)Nr. 20) affattes således: "20)"parti": en batch af enheder af fiskevarer eller akvakulturprodukter" (g)Nr. 24) affattes således: "24)"flerårige planer": genopretningsplaner omhandlet i artikel 9 og 10 i forordning (EU) nr. 1380/2013, forvaltningsplaner vedtaget i overensstemmelse med artikel 18 i forordning (EU) nr. 1380/2013 samt andre EU-foranstaltninger vedtaget i medfør af traktatens artikel 43, stk. 3, om specifikke forvaltnings- eller genopretningsforanstaltninger for særlige fiskebestande for flere år" (h)Nr. 23) udgår. (i)Nr. 28) affattes således: "28) "rekreativt fiskeri": ikkekommercielt fiskeri, der udnytter havets biologiske ressourcer til rekreation, turisme eller sport" (j)Nr. 31) udgår. (k)Som nr. 33) og 34) indsættes: "33) "udslipning": den praksis, der består i forsætligt at slippe fisk ud af redskabet, før det hales helt om bord på fiskerfartøjet 34) "fangstfartøj": et fiskerfartøj, der anvendes til fangst af havets biologiske ressourcer." (2)Artikel 5, stk. 6, udgår. (3)Artikel 6 affattes således: "Artikel 6 Fiskerilicens 1. Et EU-fiskerfartøj må kun anvendes til kommerciel udnyttelse af havets biologiske ressourcer, hvis det har en gyldig fiskerilicens. 2. Flagmedlemsstaten sørger for, at oplysningerne i fiskerilicensen er nøjagtige og i overensstemmelse med oplysningerne i EU-fiskerflåderegistret som omhandlet i artikel 24 i forordning (EU) nr. 1380/2013. 3. Flagmedlemsstaten suspenderer midlertidigt fiskerilicensen for et fartøj, der er omfattet af midlertidig oplægning besluttet af den pågældende medlemsstat, eller som har fået sin fiskeritilladelse suspenderet, jf. artikel 91b. 4. Flagmedlemsstaten inddrager permanent et fartøjs fiskerilicens, hvis fartøjet er omfattet af en kapacitetstilpasningsforanstaltning, jf. artikel 22 i forordning (EU) nr. 1380/2013, eller har fået sin fiskeritilladelse inddraget, jf. artikel 91b. 5.Kommissionen kan ved gennemførelsesretsakter fastsætte regler for gyldigheden af fiskerilicenser udstedt af flagmedlemsstaten og de oplysninger, de mindst skal indeholde. Disse gennemførelsesretsakter vedtages efter undersøgelsesproceduren i artikel 119, stk. 2."

(4)Artikel 7 ændres således: (a)Stk. 2 affattes således: "2) Hvis en medlemsstat har en specifik ordning for nationale fiskeritilladelser for fiskerfartøjer, der fører dens flag, sender den på anmodning Kommissionen et resumé af oplysningerne i den udstedte tilladelse og de dertil svarende aggregerede tal for fiskeriindsatsen." (b)Stk. 5 affattes således: "5.Kommissionen kan ved gennemførelsesretsakter fastsætte regler for gyldigheden af fiskeritilladelser udstedt af flagmedlemsstaten og de oplysninger, de mindst skal indeholde. Disse gennemførelsesretsakter vedtages efter undersøgelsesproceduren i artikel 119, stk. 2." (c)Som stk. 6 indsættes følgende: "6. Kommissionen tillægges beføjelser til at vedtage delegerede retsakter i overensstemmelse med artikel 119a, som omhandler undtagelser fra forpligtelsen til at indhente fiskeritilladelser for EU-fiskerfartøjer med en længde overalt på under 10 meter." (5)Artikel 8 ændres således: (a)Overskriften til artikel 8 affattes som følger: "Artikel 8 Mærkning og identifikation af EU-fiskerfartøjer og -redskaber (b)Stk. 2 affattes således: "2.Kommissionen kan ved gennemførelsesretsakter fastsætte regler for: (a)mærkning og identifikation af fiskerfartøjer (b)fartøjsidentifikationsdokumenter, som skal forefindes om bord (c)mærkning og identifikation af udstyr og anordninger til tiltrækning af fisk (d)mærkning og identifikation af fiskeredskaber (e)mærkater til mærkning af redskaber (f)mærkning af bøjer og udsætning af reb. Disse gennemførelsesretsakter vedtages efter undersøgelsesproceduren i artikel 119, stk. 2."

(6)Artikel 9 affattes således: "Artikel 9 Fartøjsovervågningssystemer 1.Medlemsstaterne skal drive fartøjsovervågningssystemer med henblik på effektivt at kunne overvåge positionerne og bevægelserne for fiskerfartøjer, som fører deres flag, uanset hvor disse fartøjer måtte befinde sig, og for fiskerfartøjer i medlemsstaternes farvande ved at indsamle og analysere fartøjspositionsdata. Hver flagmedlemsstat sørger for kontinuerlig og systematisk overvågning og kontrol af nøjagtigheden af disse fartøjspositionsdata. 2.EU-fiskerfartøjer skal have en fuldt funktionsdygtig anordning installeret om bord, der gør, at fartøjet automatisk kan lokaliseres og identificeres af et fartøjsovervågningssystem gennem registrering og overførsel af fartøjspositionsdata med regelmæssige mellemrum. Fartøjsovervågningssystemerne skal også give flagmedlemsstatens fiskeriovervågningscenter, jf. artikel 9a, mulighed for på ethvert tidspunkt at sende forespørgsler ("polls") til fiskerfartøjet. Transmissionen af fartøjspositionsdata og forespørgslerne skal ske gennem en satellitforbindelse eller et landbaseret mobilnet, hvis et sådant net er inden for rækkevidde. 3.Uanset stk. 2 kan førere af EU-fiskerfartøjer med en længde overalt på under 12 meter have en mobil anordning om bord, der gør, at fartøjet automatisk kan lokaliseres og identificeres af et fartøjsovervågningssystem gennem registrering og overførsel af fartøjspositionsdata med regelmæssige mellemrum. Hvis anordningen ikke er inden for et mobilnets rækkevidde, registreres fartøjspositionsdataene i den pågældende periode og overføres, så snart fartøjet er inden for et sådant nets rækkevidde og senest inden anløb af havn. 4.Når et EU-fiskerfartøj er i en anden medlemsstats farvande, skal flagmedlemsstaten stille fartøjspositionsdata for det pågældende fartøj til rådighed gennem automatisk overførsel til kystmedlemsstatens fiskeriovervågningscenter. Fartøjspositionsdataene skal også, på anmodning, gøres tilgængelige for den medlemsstat, i hvis havne et fiskerfartøj sandsynligvis vil lande sine fangster, eller i hvis farvande fiskerfartøjet sandsynligvis vil fortsætte sit fiskeri. 5.Hvis et EU-fiskerfartøj fisker i et tredjelands farvande eller i farvande, hvor fiskeressourcerne forvaltes af en regional fiskeriforvaltningsorganisation som omhandlet i artikel 3, stk. 1, og hvis aftalen med det pågældende tredjeland eller de gældende regler for den pågældende organisation foreskriver det, skal fartøjspositionsdata også gøres tilgængelige for det pågældende land eller den pågældende organisation. 6.Tredjelandsfiskerfartøjer, der fisker i EU-farvande, skal have en fuldt funktionsdygtig anordning installeret om bord, der gør, at et sådant fartøj automatisk kan lokaliseres og identificeres af et fartøjsovervågningssystem gennem registrering og overførsel af fartøjspositionsdata med regelmæssige mellemrum på samme måde som EU-fartøjer omfattet af denne artikel. 7.Kommissionen tillægges beføjelser til at vedtage delegerede retsakter i overensstemmelse med artikel 119a, som fastsætter nærmere regler for fiskeriovervågningscentrenes overvågning af fiskeriet og fiskeriindsatsen, navnlig med hensyn til fartøjsførernes ansvar for fartøjsovervågningsanordninger. 8. Kommissionen kan ved gennemførelsesretsakter vedtage nærmere regler for: (a)fartøjspositionsdatas format og indhold (b)kravene til og de tekniske specifikationer for fartøjsovervågningsanordninger (c)hyppigheden af overførslen af data vedrørende fiskerfartøjers position og bevægelse, herunder i områder med fiskeribegrænsning (d)overførsel af data til kystmedlemsstater. Disse gennemførelsesretsakter vedtages efter undersøgelsesproceduren i artikel 119, stk. 2." (7)Som artikel 9a indsættes: "Artikel 9a Fiskeriovervågningscentre

1.Medlemsstaterne opretter og varetager driften af fiskeriovervågningscentre, der overvåger fiskeriet og fiskeriindsatsen. En given medlemsstats fiskeriovervågningscenter skal overvåge de fiskerfartøjer, der fører den pågældende medlemsstats flag, uanset hvilke farvande de fisker i, og uanset hvilken havn de befinder sig i, samt EU-fiskerfartøjer, der fører andre medlemsstaters flag, og tredjelandsfiskerfartøjer, der er omfattet af bestemmelserne om fartøjsovervågningssystemer, og som fisker i farvande henhørende under den pågældende medlemsstats højhedsområde eller jurisdiktion. 2.Hver flagmedlemsstat udpeger de myndigheder, der er ansvarlige for fiskeriovervågningscentret, og træffer passende foranstaltninger til at sikre, at dens fiskeriovervågningscenter har det nødvendige personale og er udstyret med hardware og software, der gør det muligt at foretage automatisk databehandling og elektronisk dataoverførsel. Medlemsstaterne skal sørge for backupprocedurer og genopretningsprocedurer i tilfælde af systemsvigt. Medlemsstaterne kan drive et fælles fiskeriovervågningscenter. 3.Flagmedlemsstater sikrer, at fiskeriovervågningscentre har adgang til alle relevante data, særligt som nævnt i artikel 109 og 110, og fungerer døgnet rundt syv dage om ugen. 4.Kommissionen tillægges beføjelser til at vedtage delegerede retsakter i overensstemmelse med artikel 119a, som fastsætter nærmere regler for fiskeriovervågningscentrenes overvågning af fiskeriet og fiskeriindsatsen, navnlig med hensyn til (a)overvågning af indsejling i og udsejling af specifikke områder (b)overvågning og registrering af fiskeri (c)de bestemmelser, der finder anvendelse i tilfælde af tekniske fejl eller kommunikationssvigt, eller hvis fartøjsovervågningsanordningen svigter (d)foranstaltninger, der skal træffes ved manglende modtagelse af data om fiskerfartøjers position og bevægelse." (8)Artikel 10 affattes således: "Artikel 10 Automatisk identifikationssystem Et fiskerfartøj med en længde overalt på over 15 meter skal i henhold til direktiv 2002/59/EF have monteret et automatisk identifikationssystem, som til stadighed er i drift og overholder de af Den Internationale Søfartsorganisation fastsatte standarder." (9)Artikel 12 affattes således: "Artikel 12 Overførsel af data i overvågningsøjemed Data fra fartøjsovervågningssystemet eller -systemerne, det automatiske identifikationssystem og fartøjssporingssystemet, som indsamles i forbindelse med denne forordning, stilles til rådighed for Kommissionen, EU-agenturerne og de kompetente myndigheder i medlemsstaterne, der varetager overvågning med henblik på søfartssikkerhed, grænsekontrol, beskyttelse af havmiljøet og generel retshåndhævelse." (10)Artikel 13 udgår. (11)Artikel 14 affattes således: "Artikel 14 Udfyldelse af fiskerilogbog

1.Føreren af ethvert EU-fangstfartøj skal føre en elektronisk fiskerilogbog med henblik på at registrere fiskeri. 2.Den i stk. 1 omhandlede fiskerilogbog skal især indeholde følgende oplysninger: (a)et entydigt fangstrejseidentifikationsnummer (b)fartøjets identifikationsnummer og navn (c)FAO alpha-3-koden for hver art og det relevante geografiske område, hvor fangsterne er taget (d)fangstdatoen og -tidspunktet, hvis det er relevant (e)datoen og tidspunktet for afsejling fra og ankomst til havn samt fangstrejsens varighed (f)type redskaber, tekniske specifikationer og dimensioner (g)de skønnede mængder af hver art i kilogram levende vægt eller eventuelt antallet af fisk, herunder de mængder eller det antal fisk, der er under den gældende bevarelsesmæssige mindstereferencestørrelse, som en særskilt oplysning. For EU-fiskerfartøjer med en længde overalt på 12 meter eller derover gives disse oplysninger for hvert træk eller for hver fangstrejse (h)skønnede udsmid udtrykt i levende vægt for arter, der ikke er omfattet af landingsforpligtelsen (i)mængden af alt skønnet udsmid for alle arter, der i henhold til artikel 15, stk. 4 og 5, i forordning (EU) nr. 1380/2013 ikke er omfattet af landingsforpligtelsen (j)de anvendte omregningsfaktorer (k)data, der kræves ved anvendelsen af fiskeriaftaler omhandlet i artikel 3, stk. 1. 3.For fiskeredskaber, der tabes til søs, skal logbogen også indeholde oplysninger om: (a)arten af de tabte redskaber (b)datoen og tidspunktet for tabet af redskaberne (c)position, hvor redskaberne blev tabt (d)foranstaltninger, der er truffet for at bjerge redskaberne. 4.Sammenlignet med de landede mængder eller resultatet af en inspektion er den tilladte tolerancemargen for de i fiskerilogbogen registrerede skøn over, hvor store mængder fisk i kilogram der er om bord, 10 % for hver art. For arter om bord, der ikke overstiger 50 kg udtrykt i levende vægt, er den tilladte tolerancemargen 20 % for hver art. Som en undtagelse fra stk. 1 for fiskerier omhandlet i artikel 15, stk. 1, litra a), første og tredje led, i forordning (EU) nr. 1380/2013, som landes usorteret, finder de tolerancebegrænsninger, der er fastsat i dette stykke, ikke anvendelse på fangster af arter, som opfylder begge følgende betingelser:

(a)de udgør udtrykt i vægt under 1 % af alle landede arter, og (b)deres samlede vægt er under 100 kg. 5.I fiskerier, der er omfattet af en EU-fiskeriindsatsordning, skal førere af EU-fangstfartøjer i deres fiskerilogbøger registrere og gøre rede for, hvor lang tid de har opholdt sig i et område, på følgende måde: (a)med hensyn til trukne redskaber: i) hver indsejling i og udsejling af havn beliggende i det pågældende område ii) hver indsejling i og udsejling af havområder, for hvilke der gælder særlige regler for adgang til farvande og ressourcer iii) fangster om bord efter art i kilogram levende vægt på tidspunktet for udsejling af området eller før indsejling i en havn beliggende i det pågældende område (b)med hensyn til passive redskaber: i) hver indsejling i og udsejling af havn beliggende i det pågældende område ii) hver indsejling i og udsejling af havområder, for hvilke der gælder særlige regler for adgang til farvande og ressourcer iii) dato og klokkeslæt for sætning eller gensætning af passive redskaber i disse områder iv) dato og klokkeslæt for afslutning af fiskeri med passive redskaber v) fangster om bord efter art i kilogram levende vægt på tidspunktet for udsejling af området eller før indsejling i en havn beliggende i det pågældende område. 6.For at omregne lagret eller forarbejdet fisks vægt til levende vægt med henblik på registrering i logbogen skal førere af EU-fangstfartøjer anvende en omregningsfaktor fastsat i henhold til stk. 9. 7.Førere af tredjelandsfangstfartøjer, der fisker i EU-farvande, registrerer de i denne artikel omhandlede oplysninger på samme måde som førere af EU-fiskerfartøjer. 8.Fartøjsføreren er ansvarlig for, at de data, der indføres i fiskerilogbogen, er nøjagtige. 9.Kommissionen kan ved gennemførelsesretsakter: (a)vedtage nærmere regler for gennemførelsen af tolerancemargenen som omhandlet i stk. 3 (b)vedtage nærmere bestemmelser om brugen af omregningsfaktorer (c)fastlægge omregningsfaktorer.

Disse gennemførelsesretsakter vedtages efter undersøgelsesproceduren i artikel 119, stk. 2." (12)Artikel 15 affattes således: "Artikel 15 Elektronisk indsendelse af logbogen 1.Førere af EU-fangstfartøjer med en længde overalt på 12 meter eller derover indsender elektronisk de i artikel 14 omhandlede oplysninger til den kompetente myndighed i deres flagmedlemsstat: (a)mindst én gang om dagen og, hvis det er relevant, efter hvert træk og (b)efter afslutning af fiskeriet og inden anløb af havn. 2.Førere af EU-fangstfartøjer med en længde overalt på under 12 meter indsender elektronisk de i artikel 14 omhandlede oplysninger til den kompetente myndighed i deres flagmedlemsstat efter afslutning af fiskeriet og inden anløb af havn. 3.Førere af EU-fangstfartøjer fremsender også de i artikel 14 omhandlede oplysninger elektronisk på tidspunktet for en inspektion og efter anmodning fra den kompetente myndighed i deres flagmedlemsstat. 4.En kystmedlemsstats kompetente myndigheder accepterer elektroniske rapporter fra flagmedlemsstaten med de data fra fiskerfartøjer, der er omhandlet i stk. 1, 2 og 3. 5. Førere af tredjelandsfangstfartøjer, der fisker i EU-farvande, indsender elektronisk de i artikel 14 omhandlede oplysninger til den kompetente myndighed i kystmedlemsstaten." (13)Som artikel 15a indsættes følgende: "Artikel 15a Delegerede retsakter og gennemførelsesretsakter vedrørende logbogskrav 1.Kommissionen tillægges i overensstemmelse med artikel 119a beføjelser til at vedtage delegerede retsakter vedrørende: (a)de bestemmelser, der finder anvendelse i tilfælde af tekniske fejl eller kommunikationssvigt, eller hvis de elektroniske registrerings- og indberetningssystemer for logbogsdata svigter (b)foranstaltninger, der skal træffes ved manglende modtagelse af logbogsdata (c)adgang til logbogsdata og foranstaltninger, der skal træffes i tilfælde af manglende adgang til data. 2.Kommissionen kan ved gennemførelsesretsakter vedtage nærmere regler for: (a)fiskerilogbogens format, indhold og indsendelse

(b)udfyldelse og digital registrering af oplysninger i fiskerilogbogen (c)funktionerne i det elektroniske registrerings- og indberetningssystem for logbogsdata (d)kravene til overførsel af logbogsdata fra et EU-fiskerfartøj til de kompetente myndigheder i dets flagstat og returmeddelelser fra myndighederne (e)kravene til og formatet for udveksling af logbogsoplysninger mellem medlemsstaterne (f)de opgaver, der varetages af den centrale myndighed, jf. artikel 5, stk. 5, med hensyn til fiskerilogbogen (g)hvor ofte logbogsdata skal overføres. Disse gennemførelsesretsakter vedtages efter undersøgelsesproceduren i artikel 119, stk. 2." (14)Artikel 16 udgår. (15)Artikel 17 ændres således: (a)Stk. 1 affattes således: "1.Med forbehold af særlige bestemmelser i flerårige planer meddeler førere af EU-fiskerfartøjer med en længde overalt på 12 meter eller derover mindst fire timer før det forventede ankomsttidspunkt i havn de kompetente myndigheder i deres flagmedlemsstat følgende oplysninger elektronisk: (a)det entydige fangstrejseidentifikationsnummer som anført i logbogen (b)fartøjets identifikationsnummer og navn (c)navnet på bestemmelseshavnen og anløbsformålet, f.eks. landing, omladning eller adgang til tjenester (d)datoer for fangstrejsen og de relevante geografiske områder, hvor fangsterne er taget (e)dato og tidspunkt for afsejling fra havn og for forventet ankomst i havn (f)FAO alpha-3-koden for hver art (g)mængden af hver art, der er registreret i fiskerilogbogen, herunder de mængder, der er under den gældende bevarelsesmæssige mindstereferencestørrelse, som en særskilt oplysning (h)mængden af hver art, der skal landes eller omlades, herunder de mængder, der er under den gældende bevarelsesmæssige mindstereferencestørrelse, som en særskilt oplysning." (b)Som stk. 1a indsættes følgende:

"1a.Kystmedlemsstaten kan fastsætte en kortere frist for forhåndsmeddelelsen for fartøjer, der fører dens flag, som udelukkende fisker inden for dens territorialfarvande, såfremt dette ikke mindsker medlemsstatens mulighed for at foretage inspektioner." (c)Stk. 6 affattes således: "6.Kommissionen tillægges i overensstemmelse med artikel 119a beføjelser til at vedtage delegerede retsakter vedrørende: (a)fritagelse af visse kategorier af fiskerfartøjer for forpligtelsen i stk. 1 under hensyntagen til mængderne og typen af fiskevarer, der skal landes (b)udvidelse af forpligtelsen til forhåndsmeddelelse, jf. stk. 1, til fiskerfartøjer med en længde overalt på under 12 meter for specifikke fiskerier (c)de bestemmelser, der finder anvendelse i tilfælde af tekniske fejl eller kommunikationssvigt, eller hvis de elektroniske registrerings- og indberetningssystemer for forhåndsmeddelelse svigter (d)foranstaltninger, der skal træffes ved manglende modtagelse af forhåndsmeddelelser (e)adgang til data vedrørende forhåndsmeddelelser og foranstaltninger, der skal træffes i tilfælde af manglende adgang til data." (16)Artikel 18 udgår. (17)I artikel 19 ændres udtrykket "i artikel 17 og 18" til "i artikel 17". (18)Som artikel 19a indsættes: "Artikel 19a Forhåndsmeddelelse af landing i tredjelandshavne 1.EU-fiskerfartøjer har kun tilladelse til at lande i havne uden for EU-farvande, hvis de mindst tre dage før forventet ankomst i havn elektronisk meddeler de kompetente myndigheder i deres flagmedlemsstat de oplysninger, der er anført i stk. 3, og flagmedlemsstaten ikke har afvist at give tilladelse til landing inden for denne periode. 2. Flagmedlemsstaten kan fastsætte en kortere periode på mindst fire timer for forhåndsmeddelelsen, jf. stk. 1, for fiskerfartøjer, der fører dens flag, og som fisker i tredjelandsfarvande, under hensyntagen til fiskevaretypen og afstanden mellem fangstpladserne og havnen. 3.Førere af EU-fiskerfartøjer indsender følgende oplysninger til flagmedlemsstaten: (a)det entydige fangstrejseidentifikationsnummer som anført i logbogen i overensstemmelse med artikel 14, stk. 2, litra a) (b)fartøjets identifikationsnummer og navn (c)navnet på bestemmelseshavnen og anløbsformålet, f.eks. landing eller adgang til tjenester (d)de relevante geografiske områder, hvor fangsterne er taget

(e)dato og tidspunkt for afsejling fra havn og for forventet ankomst i havn (f)FAO alpha-3-koden for hver art (g)mængden af hver art, der er registreret i fiskerilogbogen (h)de mængder af hver art, der skal landes. 4.Hvis der på grundlag af analysen af de indgivne oplysninger og andre tilgængelige oplysninger er rimelig grund til at formode, at fiskerfartøjet ikke overholder reglerne i den fælles fiskeripolitik, anmoder de kompetente myndigheder i flagmedlemsstaten det tredjeland, hvor fartøjet har til hensigt at lande sin fangst, om samarbejde med henblik på en mulig inspektion. Til dette formål kan flagmedlemsstaten kræve, at fiskerfartøjet lander i en anden havn eller udskyder tidspunktet for ankomst i havn eller for landing." (19)I artikel 20 indsættes som stk. 2a og 2b: "2a. EU-donorfartøjer og EU-modtagerfartøjer har kun tilladelse til at omlade fangster på havet uden for EU-farvande eller i tredjelandshavne efter tilladelse fra deres flagmedlemsstat(er), jf. dog artikel 4, stk. 4, i Rådets forordning (EF) nr. 1005/2008 og denne forordnings artikel 43, stk. 3. 2b. For at ansøge om tilladelse til omladning i henhold til stk. 2a indsender førere af EU-fartøjer mindst tre dage før den planlagte omladning følgende oplysninger til deres flagmedlemsstat elektronisk: (a)det entydige fangstrejseidentifikationsnummer som anført i logbogen i overensstemmelse med artikel 14, stk. 2, litra a) (b)fartøjsidentifikationsnummer og navn på både donorfiskerfartøjet og modtagerfiskerfartøjet (c)FAO alpha-3-koden for hver art og det relevante geografiske område, hvor fangsterne er taget (d)de skønnede mængder af hver art i kilogram produktvægt og i levende vægt fordelt efter varens behandlingsgrad (e)modtagerfiskerfartøjets bestemmelseshavn (f)dato og tidspunkt for den planlagte omladning (g)den geografiske position for eller det specifikke navn på den havn, hvor omladningen er planlagt." (20)Artikel 21 affattes således: "Artikel 21 Udfyldelse af omladningsopgørelse 1.Førere af EU-fiskerfartøjer med en længde overalt på 10 meter eller derover, som er involveret i en omladningsaktivitet, udfylder en elektronisk omladningsopgørelse. 2.Den i stk. 1 omhandlede omladningsopgørelse skal mindst indeholde følgende oplysninger:

(a)det entydige fangstrejseidentifikationsnummer som anført i logbogen i overensstemmelse med artikel 14, stk. 2, litra a) (b)fartøjsidentifikationsnummer og navn på både donorfiskerfartøjet og modtagerfiskerfartøjet (c)FAO alpha-3-koden for hver art og det relevante geografiske område, hvor fangsterne er taget (d)de skønnede mængder af hver art i kilogram produktvægt og i levende vægt fordelt efter varens behandlingsgrad eller eventuelt antallet af fisk, herunder de mængder eller det antal fisk, der er under den gældende bevarelsesmæssige mindstereferencestørrelse, som en særskilt oplysning (e)modtagerfiskerfartøjets bestemmelseshavn og forventet dato og tidspunkt for ankomst (f)dato og tidspunkt for omladningen (g)det geografiske område eller den udpegede omladningshavn (h)de anvendte omregningsfaktorer. 3.Sammenlignet med de landede mængder eller resultatet af en inspektion er den tilladte tolerancemargen for de i omladningsopgørelsen registrerede skøn over, hvor store mængder fisk i kilogram der er om bord, 10 % for hver art. 4.Førerne af både donorfartøjet og modtagerfiskerfartøjet er hver især ansvarlige for, at de data, der indføres i hver deres omladningsopgørelse, er nøjagtige. 5.For at omregne lagret eller forarbejdet fisks vægt til levende vægt med henblik på registrering i omladningsopgørelsen skal førere af fiskerfartøjer anvende en omregningsfaktor fastsat i henhold til artikel 14, stk. 9. 6.Kommissionen tillægges i overensstemmelse med artikel 119a beføjelser til at vedtage delegerede retsakter med henblik på at fritage visse kategorier af fiskerfartøjer for forpligtelsen i stk. 1 under hensyntagen mængderne og/eller typen af fiskevarer." (21)Artikel 22, 23 og 24 affattes således: "Artikel 22 Elektronisk overførsel af omladningsopgørelsesdata 1.Førere af EU-fiskerfartøjer med en længde overalt på 10 meter eller derover fremsender elektronisk de i artikel 21 omhandlede oplysninger til den kompetente myndighed i deres flagmedlemsstat inden 24 timer efter afslutningen af omladningen. 2.De kompetente myndigheder i en kystmedlemsstat accepterer elektroniske indberetninger fra flagmedlemsstaten, der indeholder oplysninger fra de i stk. 1 omhandlede fiskerfartøjer. 3.Når et EU-fiskerfartøj omlader sine fangster i en anden medlemsstat end flagmedlemsstaten, videresender de kompetente myndigheder i flagmedlemsstaten straks efter modtagelsen omladningsopgørelsesdataene elektronisk til de kompetente myndigheder i den medlemsstat, hvor fangsten er blevet omladet, og hvor fangsten skal landes. 4.Kommissionen tillægges i overensstemmelse med artikel 119a beføjelser til at vedtage delegerede retsakter vedrørende: (a)de bestemmelser, der finder anvendelse i tilfælde af tekniske fejl eller kommunikationssvigt, eller hvis de elektroniske registrerings- og indberetningssystemer for omladningsdata svigter

(b)foranstaltninger, der skal træffes ved manglende modtagelse af omladningsdata (c)adgang til omladningsdata og foranstaltninger, der skal træffes i tilfælde af manglende adgang til data. 5.Kommissionen kan ved gennemførelsesretsakter vedtage nærmere regler for: (a)omladningsopgørelsens format og indhold (b)udfyldelse og elektronisk registrering af omladningsdata (c)funktionerne i det elektroniske registrerings- og indberetningssystem for omladningsdata (d)kravene til overførsel af omladningsdata fra et EU-fiskerfartøj til de kompetente myndigheder i dets flagmedlemsstat og returmeddelelser fra myndighederne i flagmedlemsstaten (e)kravene til og formatet for udveksling af omladningsoplysninger mellem medlemsstaterne (f)de opgaver, der varetages af den centrale myndighed, jf. artikel 5, stk. 5, med hensyn til omladninger (g)hvor ofte omladningsdata skal overføres. Disse gennemførelsesretsakter vedtages efter undersøgelsesproceduren i artikel 119, stk. 2." Artikel 23 Udfyldelse af landingsopgørelse 1.Føreren af et EU-fiskerfartøj eller dennes repræsentant udfylder en elektronisk landingsopgørelse. 2.Den i stk. 1 omhandlede landingsopgørelse skal mindst indeholde følgende oplysninger: (a)det entydige fangstrejseidentifikationsnummer (b)fartøjets identifikationsnummer og navn (c)FAO alpha-3-koden for hver landet art og det relevante geografiske område, hvor fangsterne er taget (d)mængderne af hver landet art i kilogram produktvægt i overensstemmelse med artikel 60 og i levende vægt fordelt efter varens behandlingsgrad eller eventuelt antallet af fisk, herunder de mængder eller det antal fisk, der er under den gældende bevarelsesmæssige mindstereferencestørrelse, som en særskilt oplysning (e)landingshavn

(f)dato og tidspunkt for landingen (g)vejerens registreringsnummer (h)de anvendte omregningsfaktorer. 3.Fartøjsføreren er ansvarlig for, at de data, der indføres i landingsopgørelsen, er nøjagtige. 5.For at omregne lagret eller forarbejdet fisks vægt til levende vægt med henblik på registrering i landingsopgørelsen skal førere af fiskerfartøjer anvende en omregningsfaktor fastsat i henhold til artikel 14, stk. 9. Artikel 24 Elektronisk overførsel af landingsopgørelsesdata 1.Føreren af et EU-fiskerfartøj eller dennes repræsentant fremsender elektronisk de i artikel 23 omhandlede oplysninger til den kompetente myndighed i flagmedlemsstaten inden 24 timer efter afslutningen af landingen. 2.Som en undtagelse for fiskevarer til konsum, der landes usorteret, som vejes i overensstemmelse med artikel 60, stk. 5, litra c), indsender fartøjsføreren de i artikel 23 omhandlede oplysninger som ajourført umiddelbart efter den anden vejning for at medtage resultatet af den anden vejning. 3.Når et EU-fiskerfartøj lander sine fangster i en anden medlemsstat end flagmedlemsstaten, videresender de kompetente myndigheder i flagmedlemsstaten straks efter modtagelsen landingsopgørelsesdataene elektronisk til de kompetente myndigheder i den medlemsstat, hvor fangsten blev landet. 4.En kystmedlemsstats kompetente myndigheder accepterer elektroniske rapporter fra flagmedlemsstaten med de data fra fiskerfartøjer, der er omhandlet i stk. 1 og 2. 5.Kommissionen tillægges i overensstemmelse med artikel 119a beføjelser til at vedtage delegerede retsakter vedrørende: (a)undtagelser vedrørende indsendelse af landingsopgørelse (b)de bestemmelser, der finder anvendelse i tilfælde af tekniske fejl eller kommunikationssvigt, eller hvis de elektroniske registrerings- og indberetningssystemer for landingsopgørelsesdata svigter (c)foranstaltninger, der skal træffes i tilfælde af manglende modtagelse af landingsopgørelsesdata (d)adgang til landingsopgørelsesdata og foranstaltninger, der skal træffes i tilfælde af manglende adgang til data. 6.Kommissionen kan ved gennemførelsesretsakter vedtage nærmere regler for: (a)landingsopgørelsens format og indhold (b)udfyldelse og digital registrering af landingsopgørelsesdata (c)funktionerne i det elektroniske registrerings- og indberetningssystem for landingsopgørelsesdata

(d)kravene til overførsel af landingsopgørelsesdata fra et EU-fiskerfartøj til de kompetente myndigheder i dets flagstat og returmeddelelser fra myndighederne (e)kravene til og formatet for udveksling af landingsopgørelsesdata mellem medlemsstaterne (f)de opgaver, der varetages af den centrale myndighed, jf. artikel 5, stk. 5, med hensyn til landingsopgørelser (g)hvor ofte landingsopgørelsesdata skal overføres. Disse gennemførelsesretsakter vedtages efter undersøgelsesproceduren i artikel 119, stk. 2." (22)Artikel 25 udgår. (23)I afsnit IV, kapitel I, afdeling 1, indsættes følgende som artikel 25a: "Artikel 25a Kontrol med landingsforpligtelsen 1.Medlemsstaterne sørger for, at der foretages effektiv kontrol med landingsforpligtelsen. Til dette formål skal en mindsteprocentdel af fiskerfartøjer, der fisker efter arter, som er omfattet af landingsforpligtelsen, og som fører deres flag, jf. stk. 2, være udstyret med elektroniske overvågningsanordninger med kontinuerlig optagelse, herunder kameraovervågningssystemer (CCTV). 2.Procentdelen af fiskerfartøjer, jf. stk. 1, fastlægges for forskellige risikokategorier i særlige kontrol- og inspektionsprogrammer, der vedtages i henhold til artikel 95. I disse programmer fastlægges også risikokategorierne og de typer fiskerfartøjer, der medtages i sådanne kategorier. 3. Ud over de kameraovervågningssystemer, der er omhandlet i stk. 1, kan medlemsstaterne kræve, at der anvendes andre elektroniske overvågningssystemer med henblik på at kontrollere landingsforpligtelsen. 4.Kommissionen kan ved gennemførelsesretsakter vedtage nærmere regler for kravene til, de tekniske specifikationer for, installation af og funktioner i de elektroniske overvågningssystemer, der anvendes til at kontrollere landingsforpligtelsen, herunder kameraovervågningssystemer med kontinuerlig optagelse. Disse gennemførelsesretsakter vedtages efter undersøgelsesproceduren i artikel 119, stk. 2." (24)Artikel 28 udgår. (25)Artikel 29, stk. 3, sidste punktum, udgår. (26)Artikel 32 udgår. (27)Artikel 33 affattes således: "Artikel 33 Registrering af fangster og fiskeriindsats

1.Hver flagmedlemsstat registrerer alle data vedrørende fangster og fiskeriindsats omhandlet i denne forordning, navnlig data omhandlet i artikel 14, 21, 23, 55, 59a, 62, 66 og 68, og opbevarer de originale data i en periode på mindst tre år i overensstemmelse med de nationale regler. 2.Hver flagmedlemsstat meddeler før den 15. i hver måned elektronisk Kommissionen eller det organ, den har udpeget, de aggregerede data: (a)om de mængder af hver bestand eller gruppe af bestande, der er fanget og opbevares om bord, og om de mængder af hver art, der er smidt ud, udtrykt i levende vægt, i den foregående måned, herunder de mængder, der er under den gældende bevarelsesmæssige mindstereferencestørrelse, som en særskilt oplysning (b)om fiskeriindsatsen i den foregående måned for hvert fiskeriområde, der er omfattet af en ordning vedrørende fiskeriindsatsen, eller eventuelt for hvert fiskeri, der er omfattet af en ordning vedrørende fiskeriindsatsen. 3.Hvis de data, som en medlemsstat har indsendt i henhold til stk. 2, er baseret på skøn for en bestand eller gruppe af bestande, meddeler medlemsstaten Kommissionen de korrigerede mængder fastlagt på grundlag af landingsopgørelser, så snart de foreligger og senest 12 måneder efter landingsdatoen. 4.Hvis en medlemsstat konstaterer uoverensstemmelse mellem de oplysninger, der er indsendt til Kommissionen i overensstemmelse med stk. 2 og 3, og resultaterne af valideringen udført i overensstemmelse med artikel 109, meddeler medlemsstaten Kommissionen de korrigerede mængder fastlagt på grundlag denne validering, så snart de foreligger og senest 12 måneder efter landingsdatoen. 5.Alle fangster af en kvoteret bestand eller gruppe af bestande, som tages af EU-fiskerfartøjer, afskrives på de kvoter, der for den pågældende bestand eller gruppe af bestande er tildelt deres flagmedlemsstat, uanset landingsstedet. 6.Fangster, der tages som led i videnskabelig forskning, og som afsættes og sælges, herunder eventuelt også fangster under den gældende bevarelsesmæssige mindstereferencestørrelse, registreres af medlemsstaterne, og data om sådanne fangster indsendes til Kommissionen. De modregnes i den kvote, der gælder for flagmedlemsstaten, såfremt de overstiger 2 % af de pågældende kvoter. Dette stykke finder ikke anvendelse på fangster, der tages som led i forskningsundersøgelser til havs som omhandlet i artikel 5, s